Энг бахтли одам. Алберт Малтс\nHome icon Бош саҳифа»Жаҳон адабиёти»Энг бахтли одам. Алберт Малтс\nЖесси йиғидан аранг ўзини тутиб турарди. У стулда Томнинг келишини кутиб, яллиғланган оёғига дам бериб ўтирганидан хурсанд ва Томнинг «Нега йўқ дерканман, албатта, хоҳлаган пайтда иш бошлашинг мумкин» дейишидан катта умид қиларди.\nИкки ҳафтадан буён у ёмғирли кечаларда ухламай, ҳам очиқиб, Канзас шаҳридан Миссури, Тулза ва Оклахомага кўчиб юриб, охири қидирган ерини топди. Ниҳоят, Том хонага кириб келди. У Жессига эътибор бермагандай, шунчаки қараб қўйди. Уни танимади чамаси. Аслида, Жесси Томнинг жияни эди. Тўғри, улар беш йил бир-бири билан кўришмади. Фақат Том ўша илгариги Том эди. Ё Худо, наҳотки у шунчалик ўзгариб кетган бўлса?\nТом Брекет телефонда гаплашиб бўлиб, стулга суяниброқ ўтирди. Хунук боқиб турган кичкина мовий кўзларини Жессига қаратди. У илгаригидай пишик тадбиркорларга ўхшаб ўтирарди.\n«Эшитаман, деди у ниҳоят, - мендан бирор нима хоҳлайдиларми?»\n«Сиз мени танимадингиз чамаси, -деди Жесси. - Мен Жесси Фултон бўламан.\n«А-ҳа» деди Брекет, бошка ҳеч нарса демади.\n«Ҳа-ҳа, бу менман, Элла сенга салом йўллади.»\nБрекет ўрнидан турди ва бурчакда ўтирган жиянига юзма-юз келди. Жесси астагина қўзғалди. Брекет бурдаланган от гўштини кўздан кечираётгандай ғалати қараш қилди, унинг кўзларида ачиниш аломати бор эди.\n«Ҳа, ана энди ишондим, бу ростдан ҳам сен экансан, фақат Худо ҳаққи, бутунлай ўзгариб кетибсан.»\n«Беш йил ҳазил гапми ахир, бунинг устига мени бир-икки боргина кўрган бўлсангиз.»\n«Жуда озиб кетибсан-ку»\nЖесси жим бўлиб қолди. Орага сукунат чўкди. Бирдан Брекет жонланиб «Нимага қаққайиб турибсан, қани кел, ўтир-чи укам» деди ва Жессининг қўлини қисиб қўйди. «Сени кўрганимдан жудаям хурсандман, шу холос, бошқа ҳеч нарса деб ўйлама!»\n«Ҳечқиси йўқ» минғиллади Жесси ва секингина жойига ўтирди.\n«Тошга қаттиқ қоқилиб кетдим; туфлимни ҳам йиртиб олдим.»\nУ оёғини стул остига яширди, туфлисининг йиртиқлигидан уялиб кетди. Эрталабдан бери бирор ишни бошлашдан аввал туфли сотиб олишни ўйлаб ўтирувди.\nБрекет унинг туфлисига қаради. У боланинг аҳволини тушунди ва раҳми келиб кетди. Бу ҳолни умрида биринчи марта кўриб туриши эди. Синглиси унга ҳар ҳафта хат ёзиб турган бўлса-да, лекин бирор марта шунчалик ёмон аҳволда яшаётганини айтган эмасди.\n«Яхши, менга қулок сол, -гап бошлади Брекет, - қани, менга ҳаммасини айтиб бер-чи, Элланинг аҳволи калай?»\n«О, у жудаям яхши» дарҳол жавоб қилди Жесси.\n«Улар ҳам ёмон эмас»\n«ўзинг-чи? ўзинг нима иш қиляпсан? Ишинг нима буляпти?»\nЖесси худди шу саволни кутиб турган эди:\n«Том, эшит, сенинг олдингга маслаҳатга келдим. Ёрдамингга муҳтожман»\nБрекет инграб юборди. У Жессининг шундай дейишини биларди, шу боис дарҳол жавоб берди: «Қўлимдан келмайди. Ҳафтасига бор-йўғи 35 оламан холос.»\n«Биламан, -деди Жесси, - биламан, сен бизга пул беролмайсан. Лекин биз сенинг қўлингда ишлайдиган киши билан гаплашдик. У шаҳримизга келган экан. ўша одам менга иш топиб бера олишингни айтди.»\nБрекет бақиргна бўлиб сўради: «Сен Канзас шаҳридан 2 ҳафта ичида пиёда келганинг учун иш топиб беришим керакми?»\n«Бўлмаса-чи, Том, йўқса мен нима ҳам қила оламан?»\n«Худо ҳаққи, менда бирорта ишнинг ўзи йўқ бўлса. Бунинг устига нефт иши қандай бўлишини ҳам билмайсан-ку.»\nЖесси бўш келмади.\n«Ахир ўша одам сенга ҳар доим ишчи кучи кераклигини айтди-ку!»\n«Воей... Сен менинг бўлимимдаги ишни назарда тутяпсанми?» сўради Брекет паст овозда.\n«Ҳа, Том, шундай!»\n«Йўўқ, бўлмайди, сен бўлимимда ишлашни хоҳламайсан, сен бунинг қанақалигини билмайсан ахир!»\n«Нега билмас эканман, биламан!, - қаттиқ туриб олди Жесси, - ўша одам сенинг диспетчер эканингни айтди-ку, сен юк машиналарини жўнатар эмишсан, шундайми?\n«Ким экан ўзи ўша одам?»\n«Адашмасам, унинг оти Эверет...»\n«Егберт эмасми эҳтиёт, бўйи мен билан тенг» сўради Том.\n«Ҳа-ҳа, Эгберт эди, Эгберт, энди эсимга тушди.\nТом бармокларини бир-бирига чалиштирди. Юзи ғалати тус олди. «Йўқ, менга маъқул эмас» деди у.\nЖесси бақириб юборди. У Том иш беришга рози бўлади деб ўйлаганди. «Йўқ, -деди у ва ялинишга тушди, - бошқа бирон иш йўқми?»\n«Иш бор, деди Том, - Эгбертнинг иши бор!»\n«У ишдан кетдими?»\n«У ўлди. Иш жараёнида ўлди. ўтган кечаси тамом бўлди, агар билмоқчи бўлсанг.»\n«Оҳ! Шундай дегин...\n«Енди менга қара Жесси, сенга баъзи нарсани айтиб қўяй. Сен ҳайдайдиган нарса оддий нарса эмас. Бу - нитроглитсерин!\n«Хабарим бор, сен мени билмайди деб ўйлама»\n«Жим тур бир оз, - буюрди Брекет, - сен бир марта акса берсанг, бу нарса ҳама томонга учиб, бирпасда заҳарлайди. Биласанми уни қандай қилиб олиб юришларини?\n«Мен аста-секин, эҳтиёт бўлиб ҳайдайман», деди Жесси, - машина бошқаришни жуда яхши биламан.»\nБрекет баттар бақириб берди: «Сен Эгберт эҳтиёт қилиб ҳайдамаган деб ўйлайсанми?»\n«Том, - илтимос қилди Жесси, - шаштимдан қайтарма, қандай бўлса ҳам эплайман, Эгберт 1 мил учун 1 доллар ҳақ олишини айтди, мен ҳам шундай қилсам бўлмайдими?\n«Албатта, сен ҳам шунча олишинг мумкин. Бу айтишга оппа-осон. Фақат нимага компания бунча кўп пул тўлайди деб ўйлаб кўрганмисан ўзи? Бу осон - Эгбертга ўхшаб бошинг тошга бориб урилмагунча юраверасан. Вақти келиб, машинанг билан бирга ағдарилиб тушганингда биласан. Биз энди Эгбертдан унга нима бўлганлигини сўраб билолмаймиз. Бирор нарсани аниқлаш учун машинаси ҳам энди йўқ. Танаси ҳам ҳолмади. Ҳеч вақо йўқ! Ҳа йўқ! Энди тушунгандирсан?»\nОрага бир оз сукут чўкди. Жесси узун ориқ қўлларини чалиштириб ўтирарди. У кўзини юмди-да, мулойим овозда «Ҳеч нарсага аҳамият бермайман, Том, сен менга бир яхшилик қилиб, иш берсанг бўлди», дея ўтинди.\nБрекет қўлини столга қарсиллатиб урди. «Йўқ!»\n«Мени эшит, Том, - давом этди Жесси, - нега мени тушунмайсан?» У кўзини очди. Улар жиққа ёшга тўлган эди. «Менга қара, мен энди ортиқ бундай яшолмайман. Агар кўчада тентираб юраверадиган бўлсам, уйда очимиздан ўламиз, Том.»\n«Ундай бўлса, сен менга айтишинг керак, - бақирди Брекет, - эркак киши оиласи оч турганда, сохта ғурур билан бемалол юришга ҳечам ҳаққи йўқ! Мен озроқ қарз оламан ва биз уни Эллага жўнатамиз.»\n«Кейинми, кейин озроқ кутишга тўғри келади. Ёш бола эмассан, ҳаётдан тўйдим деб айтишга-да ҳаққинг йўқ. Албатта, бир кунмас бир кун иш ҳам топасан.\n«Йўқ!,- деди Жесси ўрнидан сапчиб, - йўқ, мен ҳам шунга ишонардим, лекин энди бундай кутиб ўтиролмайман. Сен бошимни кўтариб юришимга кўмаклаш. Ёки яна 5-6 йил кутиб ўтиради деб ўйлаяпсанми?»\nБрекет ўрнидан турди. «Хўп, шундай деб ҳам ўйлайлик. Сен нима, ўзингча Эллани ўйлаяпман дейсан. Қилаётган ишинг унга ёқади деб ўйлайсан шекилли. Мабодо бир кори ҳол бўлса-чи?»\n«Балки менинг бахтим кулиб боқар», - ўзини оқлади Жесси.\n«Афсуски ҳамма шундай деб ўйлайди, - тўнғиллади Том нафрат билан. - Бу ишни бошлаганингдан кейин эса, ўз-ўзидан омад сўроқ белгисига айланади-қўяди. Аниғи шуки, эртами-кечми барибир ўласан.»\n«Шундай бўлса ҳам майли , - дарҳол жавоб қилди Жесси. ўлдирса ўлдирибди-да! Ахир унгача нимагадир эга бўламан-ку. ўзимга туфли сотиб оламан, болаларга қанд-қурс дегандай. ўзимнинг ҳам қорним тўйиб юради. Ҳар кун бир марта бўлса ҳам озроқ пиво ичиб турарман. Эллага яхши кийимлар олиб беришни хоҳлайман. Оилам билан кинога боришни истайман...»\nБрекет яна жойига ўтирди. «Бўлди, бас қил!»,-деди у.\n«Йўқ,-давом этди Жесси, - мендан асти қутила олмайсан. Эшит, Том, ўйлаб кўр, агар 3 ой ишласам, минг доллардан ошиқ пул ишлар эканман. Ким билсин, балки мен бундан кўпрок яшарман. Эллани ҳам оёққа турғизарман.»\n«Нимага бундай деб айтяпсан?- қарши чиқди Брекет, -ўйлашимча, сен жудаям бахтиёр бўлмоқчисан-а? Ҳар дақиқа, юрганингда, ётганингда тинчинг бўлмайди аҳмоқ, юрагингни ҳовучлаб эртага ўламанмикин, деб турасан-ку. Энг ёмони ҳордиқ кунларида ишламай ётганингда билинади. Бу кунлардаги асаб қақшашини ким ортга қайтариб берарди сенга? Қандай қилиб бахтиёр бўлишинг мумкин-а?»\nЖесси илжайди. «Мен албатта бахтли бўламан! Сен ташвишланмай қўявер. Шунчалик бахтиёр бўламанки... Том, фақат... мен ҳам бошимни кўтариб яшасам бўлди»,-деди у.\n«Э-е, бўлди қил энди»,-жеркиди яна Брекет.\nБолакай жим бўлди. Озроқдан кейин унинг пичирлагани эшитилди: «Том, ўтинаман, ундай дема. Том, ёрдам бер... Том, мени ташлаб қўйма...»\nОрага қайта жимлик чўкди. Брекет икки қўлини бошига кўтарган ҳолда кафтларини чаккасига қаттик босиб турарди.\n«Том, Том», - ялинди Жесси.\nБрекет индамади. Ва ниҳоят «Ҳай, майли!», деди у, - «Сен айтганча бўлақолсин. Худонинг ўзи мадад берсин сенга.» Унинг овози зўрға эшитилди. «Агар бугун кечаси ҳайдайман десанг, майли, бугундан бошлайқол.»\nЖесси индамади. Аниқроғи, у ҳеч нима деёлмасди. Брекет унга қаради. Шашқатор ёшлар Жессининг юзига оқиб тушмоқда эди.\nБрекет туришга шайланаркан «Ишим кўп, майли» деб айтди.\nЖесси аста юриб ташқарига чиқди. Юрагида қандайдир тасвирлаш қийин булган қувонч ғимирлади. «Мен дунёдаги энг бахтли одамман», пичирлади у ўзига-ўзи. «Мен бутун ер юзидаги энг бахтиёр кишиман.»\nИнглиз тилидан Аъзам Обидов таржима қилди


Георгий Скребицкий. Узунқулоқ (ҳикоя) | www.ziyouz.uz\nБош саҳифа Жаҳон насри онлайн антологиясиГеоргий Скребицкий (1903-1964; Россия)Георгий Скребицкий. Узунқулоқ (ҳикоя)\nГеоргий Скребицкий. Узунқулоқ (ҳикоя)\nЧоп этилган 30.06.2016 30.06.2019 МуаллифZiyouz.uz\nОв қилишни жуда эрта бошлаганман. Ўн тўққиз ёшга тўлганимда отам менга милтиқ совға қилганди. Ўзи билан ўрмон, тўқайзорларга олиб кетарди.\nБир йили кузда овга отландик. Аравада ёнма-ён ўтирганча ўрмон оралаб борардик. Йўл бошдан-охиригача сариқ барглар билан қопланганди: хазонлар қалин ва қават-қават бўлиб ётар, оёқ остида шитирларди. Рўпарамдаги барглар тўлқинини қувлаб борарканман, бирдан хазонлар орасида нимадир қорайиб турганини кўриб қолдим. Энгашиб қарасам, қуёнча, шунақаям жажжики! Ҳайратим ортди: ахир, шу ергача келган арава қандай қилиб уни босиб кетмади экан?\n– Қани, бери кел-чи, – дедим унга, – кўриниб турибди, омадли экансан!\nҚўлимга олгандим, кафтимга ўрнашиб ўтириб олди, титраганидан қочишга ҳам чоғланмасди. Уйга олиб кетаман, бўлмаса нобуд бўлади, деб ўйладим. Жуда кеч туғилган экан-да. Ахир, яқинда қиш келса, бечора музлаб қолади ёки тулкиларга нонушта бўлади.\nОв халтамни барглар билан тўлдириб, қуёнчани солдим ва уйга олиб келдим. Онам қайнатилган сут қуйиб сийлади. Лекин у ичмади – кичкина-да, эплолмади. Шунда сутни шиша идишчага қуйиб, устига сўрғич кийгизиб, қуёнчага тутдик. Сўрғични ҳам сўрмади. Онам сут томизиб, қуёнчанинг бурнига теккизганди, ҳидни билиб оғзини очди. Кейин сўрғични оғзига тиқдик. Қуёнча гупиллатиб сўриб, идишчадаги сутнинг ҳаммасини ичиб қўйди. Шундай қилиб, янги меҳмон бизникида яшай бошлади. Хоналарда сакрайди, ҳеч кимдан қўрқмайди.\nОйлар ўтди… Қуёнимиз катта бўлиб қолганди. Унга Узунқулоқ деб от қўйдик. Печканинг тагида ётишга одатлангани учун, нимадандир қўрқса, тўғри ўша ерга кириб кетарди. Биз билан Узунқулоқдан ташқари яна қари мушук Иванич ва овчи ит Жек яшарди.\nУлар жуда яқин дўст эди. Бир идишдан овқатланишар, ҳатто бирга ухлашарди. Қишда, уй совуқ бўлганида Иванич Жекнинг тўшакчасига келиб ўрнашарди-да, коптокка ўхшаб юмалоқланиб оларди. Мана, Жек ҳозир у билан: бурнини Иваничнинг қорнига тираб тумшуғини иситяпти, унинг иссиқ-иссиқ нафас чиқаришидан Иванич ҳам мамнун.\nУйда қуён пайдо бўлгач, Иванич унга эътибор қилмади, Жек эса бошида бироз безовталанди, лекин тез орада кўникиб қолди: кейин бўлса ҳаммалари иноқлашиб кетди.\nАйниқса, кечқурун печка ёқилганда иноқ бўлиб кетишарди. Ҳозир ҳаммаси олов қаршисида – исинишяпти. Хона ичи қоронғи, деворларда печкадан таралаётган қизғиш шуълалар югуради, уларнинг кетидан қора соялар чопади. Хонадаги ҳамма нарса қимирлаётгандек туюлади: стол ҳам, стуллар ҳам жонлангандек. Печкада ўтин чарсиллаб ёнади, тилларанг учқунлар учиб чиқади. Печканинг турли томонида турган дўстлар чўчиб тушади ва бир-бирига ажабланиб қарайди: “Нима бўлди?” Кейин тинчланиб яна оловга тикилишади.\nЎйнашади. Доим шунақа: мана, улар учаласи ҳам бирга ётибди. Тўсатдан Иванич қўли билан Узунқулоқни оҳиста уради! Тегмадими, яна… Қуён ёта-ёта, бирдан ирғиб туриб қоча бошлайди. Иванич унинг ортидан қувади, Жек эса Иваничнинг орқасидан чопади. Шундай қилиб хонада қувди-қувди бошланади. Безор бўлгач, қуён печканинг тагига кириб кетади, шундай қилиб ўйин ҳам тугайди.\nУхлашга келганда эса Узунқулоқ изларини адаштиради. Қуёнларнинг одати бу: ҳар томонга, баъзан ўнгга, баъзан тўғрига қочади. Агар қуённинг қордаги изларига қарасангиз, қаёққа кетганини тополмайсиз. Бундай излар “қуён ҳалқалари” дейилади. Овчи ит у ёқдан-бу ёққа юриб изларни искаб аниқлагунча, қуён буни аллақачон пайқаб қочиб қолган бўлади.\nМана, бизнинг Узунқулоқ ҳам ҳар куни ҳаммадан илгари печка устига чиқиб изларини чалкаштиришга уринади. Хона ичида олдинга, орқага сакраб изларини ажратади, гиламда ётган овчи ит Жек эса искайди-да, унга бир кўзи билан қараб гўё аҳмоқ қуённинг устидан кулади.\nШу тариқа Узунқулоқ қиш бўйи бизникида яшади. Баҳор ҳам келди – қадрдон, илиққина. Яшил майсаларнинг чиққанини пайқамай ҳам қолибмиз. Биз Узунқулоқни ўрмонга, эркинликка қўйиб юборишга қарор қилдик. Уни саватчага солиб ўрмонга кетдим, дўстини кузатиб борар дея Жекни ҳам ўзим билан олволдим. Иванични ҳам саватчага жойламоқчи бўлдим-у, қарасам кўтариб кетишга оғирлик қиларкан: уни уйда қолдирдим.\nЎрмонга етиб боргач, Узунқулоқни саватчадан олиб, майсалар устига қўйдим. У бўлса нима қилишини билмай, қочмай, қулоқларини қимирлатарди. Жек қувлашмачоқ иштиёқида. Узунқулоқ эса ҳеч қаёққа қочмай, бута атрофида айланар, Жек ҳам ўзини уйдагидек тутарди.\nАхир, бутанинг атрофида қувлашмачоқ ўйнаш уйдагидан кўра яхшироқ-ку, деб ўйладим мен.\nҚалпоғимни силкиб бақирдим:\n– Ўрмонга югур, ғилай! Нега бу ерда ўралашяпсан!\nУзунқулоқ қўрқиб ўрмонга қочди, Жек эса унинг ортидан кетди.\nМен кутиб турардим. Жек қайтмаётганди. Бирдан ўрмондан қуённинг ноласи эшитилди. Нолишлар тўхтамагач, ўша томонга югурдим. Қарасам, Жек Узунқулоқни тишлаб турибди.\n– Ташла! Нима қиляпсан? Ахир, бу ўзимизнинг Узунқулоқ-ку!\nЖек бўлса “Сенга ўлжа тутиб келсам-у, менга бақирасан!” дегандек думини ликиллатарди. Узунқулоқни танимай, ёввойи қуён деб тутиб келгани кўриниб турарди.\nҚуённи майсага қўйиб юбордим, сўнг Жекнинг бўйнидан ушлаб турдим.\nНазаримда, қуён бу ерда ит билан ўйнаб бўлмаслигини тушунди. Қулоқларини диккайтириб буталар орасига кириб кетди.\nШаҳноза Райимова таржимаси\nРукнларГеоргий Скребицкий (1903-1964; Россия)\n← Аввалги Аввалги Георгий Скребицкий. Ўғривой (ҳикоя)\nКейинги → Кейинги: Абдулла Орипов. Ҳаёт кўринишлари (видео)


Мурод Исмоилов: "Совринли ўринлар учун курашиш имконияти деярли қолмади" / CHAMPIONAT.asia\nМурод Исмоилов: "Совринли ўринлар учун курашиш имконияти деярли қолмади"\n"Насаф" - "Пахтакор" учрашуви якунлангандан сўнг меҳмонлар бош мураббийи Мурод Исмоилов журналистлар саволларига жавоб бериб ўтди.\n- Бугунги учрашувдв икки хил бўлим гувоҳи бўлдик. Биринчи бўлимда Насаф жамоаси жуда яхши ўйин кўрсатди. Ҳимоячиларимиз хатосидан унумли фойдаланиб гол ҳам уришди. Иккинчи бўлимда футболчиларимиз ўзига келишди ва гол ҳам уришга эришишди.\n- Сизни бугунги натижа қониқтирдими?\n- Йигитларга раҳмат! Натижадан эса қониқдим дейиш ноўрин бўлади. Аммо иккинчи бўлимдаги жамоамиз ўйинидан ниҳоятда қониқдим. Рақиб жамоага ҳам раҳмат. Келган муҳлислар ҳам чиройли ўйин томоша қилишиб, баҳра олишди.\n- Иккинчи бўлимда жамоалар майдонда ўнтадан бўлиб қолишди. Вазиятни қандай баҳолайсиз?\n- Биринчи бўлим тугагандан сўнг, ўйинчилар ўртасидаги зиддиятли тортишув сабабли ҳакам Темурхўжа Абдухолиқовни ўйиндан четлатди.\n- Биринчи бўлимдаги жамоангиз ўйини чиқмаслигига сабаб нима деб ўйлайсиз?\n- Бугунги ўйин юқори босим остида ўтди. 7 очкони яқинлаштиришимиз керак эди. Ўйинчиларимиз биринчи бўлимда ўзига кела олмади, кўп хатоларга йўл қўйди.\n- Жамоангиз ўйинчиларда интизом пасайиб кетмоқда. Улар ҳакамлар билан майдонда кейинги пайтларда кўп тортишмоқда?\n- Футболчиларим атайин қўпол ўйнамади. Ҳимоячилар бўлар бўлмас ҳужумларни ўтказиб ҳам юбормаслик керак. Айнан Даврон Ҳошимовни ҳаракатларини қораламайман. Бугунги ўйиннинг аҳамияти юқорилиги ҳам бунга сабаб бўлди.\n- Миладинович кубок баҳсида футболкасини улоқтирган эди. Унга нисбатан чора кўрилдими?\n- Миладиновичга нисбатан раҳбарият томонидан қаттиқ молиявий жазо қўлланилди.\n- Жамоангизнинг совринли ўринлар учун курашишдаги имкониятини қандай баҳолайсиз? "Насаф"нинг кубок финалидаги имконияти қандай деб ўйлайсиз?\n- Жамоамизнинг совринли ўринлар учун курашиш имконияти деярли қолмади. Финал иштирокчиларининг имкониятини 50х50 деб ҳисоблайман


Фоторепортаж: Фарғонада 9 май байрами кенг нишонланди - Darakchi\nФоторепортаж: Фарғонада 9 май байрами кенг нишонланди\nЖАМИЯТ 09.05.2019, 20:52\nБугун, 9 май куни Фарғона шаҳри марказида жойлашган Хотира хиёбонида байрам тадбири бўлиб ўтди. Эрта тонгда бошланган байрам аввалида Иккинчи жаҳон уруши йиллардаги ва замонавий ҳарбий техникалар иштирокида ҳарбий парад ўтказилди.\nУнда Шарқий ҳарбий округи қўшинлари қўмондони полковник Лутфулло Бузруков, Фарғона вилояти ҳокимлиги вакиллари, Иккинчи жаҳон уруши қатнашчилари, Қуролли Кучлар фахрийлари, ҳарбий хизматчилар ва вилоят ёшлари иштирок этди.\nТадбир давомида Лутфулло Бузруков Марғилон ва Фарғона шаҳридаги Иккинчи жаҳон уруши қатнашчилари билан учрашиб, уларни фашизм устидан қозонилган ғалабага 74 йил тўлгани муносабати билан қутлади. Президент ва қўмондонлик номидан совға-саломлар улашди.\nВилоят ёшлари томонидан уруш даврига оид ва реал вазиятга ўхшатилган саҳна кўринишлари эса кўпчиликнинг қалбини ларзага келтирди.\nШундан сўнг, 2000 йилда Сурхондарёнинг Сариосиё туманида содир бўлган жанговар ҳаракатларда мардларча ҳалок бўлган сержант Дилшод Асановнинг оиласи ҳолидан хабар олинди.\nЮртимиз тинчлиги йўлида қаҳрамонларча ҳалок бўлган ҳарбийларимиз ҳеч қачон хотирамиздан ўчмаслиги, уларни мангу ёдда сақлашимиз таъкидланди.\nҚашқадарё вилояти Руҳий-асаб касалликлари шифохонасидаги зўравонликлар рад этилди\nБўка тумани ҳокими ўринбосари мактаб директорини изза қилгани ва ўқитувчиларга ўт ўрдиргани учун жаримага тортилди\nЎзбекистон Қозоғистоннинг сув босган далаларига пахта экиб бермоқда\n"Ипотека банк" ходими коронавирусни қаердан юқтириб олгани маълум бўлди\nФарғонада "ўта оғир жиноят содир этган" шахслар қўлга олинди\nМактабга чиқадиган болаларнинг қачондан 1-синфга қабул қилиниши маълум қилинди


Рейтинг: Ўзбекистонда ҳар 100 минг кишига 68 нафар маҳкум тўғри келади – Газета.uz\nНа русском языке Lotinchada 25 октябр 2021, 11:25 Сиёсат\nWorld Prison Brief қамоқхоналардаги маҳкумлар сони бўйича мамлакатлар рейтинги эълон қилди.\nМазкур рейтингда Ўзбекистон қамоқхонадаги фуқаролар сони бўйича 62-ўринда. Рейтингга кўра, қамоқхоналарда 22 867 нафар ўзбекистонлик мавжуд.\nШунингдек, хорижлик экспертлар турли мамлакатларда ҳар 100 минг кишига тўғри келадиган маҳкумлар сонини ҳам ҳисоблашди. Ушбу рейтингда Ўзбекистон 223 давлат орасида 179-ўринни эгаллаган. Мамлакатда ҳар 100 минг кишига 68 нафар маҳкум тўғри келади.\nОсиё мамлакатлари рейтингида Ўзбекистон 31 давлат ичида 27-ўринга лойиқ кўрилган. Дастлабки уч ўринни Туркманистон (100 минг кишига 576 маҳкум), Таиланд (445) ва Малдив (333) эгаллаган.\nРейтингда 1-ўринни АҚШ қўлга киритган. Қамоқхоналарда жами 2 млн 68 минг 800 нафар америкалик мавжуд. Шунингдек, АҚШда ҳар 100 минг кишининг 629 нафари маҳкум ҳисобланади.\nҲудудида бирор маҳкум бўлмаган Сан-Марино эса 223-ўринни эгаллаган.\nАввалроқ «Газета.uz» Ўзбекистонда диний ва сиёсий сабабларга кўра судланган 2000 нафардан зиёд маҳбус борлиги ҳақида ёзган эди. АҚШнинг Диний эркинликлар бўйича халқаро комиссияси маълумотларига кўра, бу собиқ иттифоқ республикаларидаги барча диний маҳбуслар йиғиндисидан кўра кўпроқ ва дунёдаги энг юқори кўрсаткичлардан биридир. Комиссия Ўзбекистон ютуқларини қайд этди, лекин ушбу соҳа жиддий ислоҳотга муҳтож деб ҳисоблайди.


туманидаги генерал Собир Раҳимов ҳайкали ўрнатилган хиёбонда бўлиб, «Ғалаба боғи» қурилиши бўйича топшириқлар берган эди. Ушбу топшириқ асосида ... маълумотлар (видео, газета, суратлар ва ҳ.к) ўрин олади. – «Ғалаба боғи» концепциясини яратиш вақтида бир қатор хориж давлатларининг ...\nБош вазир Олмазордаги Ғалаба боғи қурилиши билан танишди\nИккинчи жаҳон урушидаги ғалабанинг 75 йиллиги муносабати билан Ғалаба боғи барпо этиш жараёни бошланди. Эслатиб ўтамиз, президент Шавкат ... Шавкат Мирзиёев жорий йил 25 июнь куни мазкур ҳудудда бўлиб, Ғалаба боғи қурилиши бўйича топшириқлар берган эди. Бугун, 25 июль куни ...\n25 июнь куни Олмазор туманида бўлиб, бу ерда барпо этиладиган Ғалаба боғи юзасидан кўрсатмалар берди, деб хабар бермоқда давлат раҳбарининг ... тайёргарлик кўрилмоқда. Хусусан, пойтахтимизнинг Олмазор туманида Ғалаба боғини барпо этиш режалаштирилган. – Бу боғ халқимизнинг Ғалабага ...


Жамшид ҚЎЧҚОРОВ: Карантин билан боғлиқ чекловлар май ойида ҳам давом этиш эҳтимоли мавжуд | O‘zbekiston Respublikasi Iqtisodiyot va sanoat vazirligi\n15/04/2020 - 17:33 47\nЎзбекистон Республикаси Марказий банки бошқарувининг асосий ставкани кўриб чиқиш бўйича навбатдан ташқари йиғилиши якунлари ва унда қабул қилинган қарор юзасидан онлайн брифинг бўлиб ўтди.\nУнда Бош вазир ўринбосари, Иқтисодий тараққиёт ва камбағалликни қисқартириш вазири Жамшид Қўчқоров пандемия туфайли юзага келган вазият юзасидан ўз мулоҳазаларини билдирди:\n“Бугунги кунда бу пандемия дунё бўйича кенг тарқалмоқда, одамлар азият чекмоқда. Жаҳон иқтисодиётида юзага келган вазият анча мураккаб. Куни кеча Халқаро валюта жамғармаси ўз прогнозларини эълон қилди. Унга кўра, жаҳон иқтисодиёти ўсиши йил якунлари бўйича 3 фоизга қисқаради. Агар карантин чекловлари иккинчи ярим йилликда ҳам давом этадиган бўлса, бу рақам янада йириклаши мумкин.\nЭнди Ўзбекистон ҳақида айтадиган бўлсак, ўтган ҳафта Жаҳон банки бу борада ҳам ўз прогнозларини эълон қилди. Юртимиз иқтисодиёти режадаги 5,5 фоиз ўрнига 1,6-1,8 фоиз атрофида ўсиши кутилмоқда.\nПандемия оқибатлари бутун дунёни қамраб олди. У олдин бўлган инқирозлардан, мисол учун 2008 йилги ёки 2017 йилдагидан кескин фарқ қилади.\nБу талаб инқирози эмас, балки таклиф инқирози ҳам. Шунингдек, у қайсидир бир банк ёки бирор бир давлатнинг айби билан вужудга келгани йўқ. Табиий форс-мажор бўлмоқда.\nБу инқироз Ўзбекистон иқтисодиётига ҳам ўз таъсирини ўтказади. Чунки, биз кейинги уч йилда жаҳон иқтисодиётига ўз интеграциямизни кучайтирдик ва уларнинг ажралмас қисмига айландик. Бу даврда экспорт ва импортимиз кўпайди. Бу бозор иқтисодиёти учун табиий ҳол, албатта.\nИккинчи чорак бўйича тезкор маълумотларга кўра, ялпи ички маҳсулот 4,1-4,4 фоиз атрофида ўсиши кутилмоқда. Биринчи чоракда 5,3 фоиз ўсишга эришган эдик. Энди саноатда ўсиш 4 фоизни ташкил этган бўлса-да, экспорт қарийб 11 фоизга қисқариб, импорт эса 10 фоизга камайди.\nОлдимизда турган муаммолардан бири – иккинчи чорак биз учун ўта мураккаб бўлиши кутилмоқда. Юртимизда ялпи ички маҳсулотнинг 32-33 фоизи хизмат сервиси билан боғлиқ. Карантинда эса сервис соҳаси чекланди.\nКарантин билан боғлиқ чекловлар апрель ойига тўғри келди ва май ойида ҳам давом этиш эҳтимоли мавжуд”.


6 август, 2020, 23:55\nМағлубиятсиз серия давом этади.\nҲозиргина Беларусь Олий лигаси 21-туридан ўрин олган "Шахтёр" ҳамда "Динамо Брест" жамоалари ўртасидаги ўйин ўз ниҳоясига етди. "Строитель" стадионида кечган учрашувда мезбонлар минимал ҳисобда рақибдан устун келишди.\nЖасур Яхшибоевнинг узатмасидан сўнг 79-дақиқада Дмитрий Подстрелов рақиб дарвозасини ишғол қилди. Шу тариқа, солигорскликлар ҳисобидаги очколар сони 43 тага етди ва жамоа турнир жадвалида яккапешқадамлик қилмоқда.\nБеларусь Олий лигаси. 21-тур\n"Шахтёр" — "Динамо Брест" 1:0\nГол: Подстрелов (79)\n"Шахтёр" Солигорск устози йирик ҳисобдаги ғалабадан кейин шогирдларини эътироф этди\n"Шахтёр" — "Витебск". Яхшибоев асосий таркибдами?


Нима учун Россияда фолбинларнинг бозори чаққон? - BBC O'zbek\nОлга Смирнова Би-би-си Жаҳон хизмати\nImage caption Александр Шепс бу дунёдан ўтганлар билан "тиллашаман" дейди\nРоссия аҳолисининг 20 фоизга яқини камида бир марта фолбин, кинначи ва ё усуқчиларга мурожаат қилгани аниқланган.\nОмма сўровларига кўра,мамлакатда иқтисодий муаммолар ва қўшни Украинадаги зиддият туфайли фолбинларнинг бозори яна чаққонлашган.\nМен ҳеч қачон фолбинга бормаганман.\nМосква чеккасидаги кўп қаватли бинолардан бирига келдим, йирик темир лифтга чиқиб, асосан юлдузларга фол очадиган Александ Шепс ҳузурига йўл олдим.\nМен Петербургда вояга етмаган, айнан менинг шаҳрим Россиянинг энг машҳур фолбини Распутиннинг ватанидир.\nАммо Шепс мутлақо соқолдор Распутинга ўхшамас эди.\nУ бўйи баланд ва қайсидир маънода Распутиндан ҳам граф Дракуланинг ёшлигини эслатарди.\nЖуда мулойим оҳангда сўзлашарди.\nЭгнидаги футболкага бошчаноқ расми солинганди.\nШепс “Фолбинлар Жангги” деб номланган реалити шоунинг ғолиби.\nБу кўрсатувнинг бир сонини тўрт миллион томошабин кўради.\n"Мен ўлганлар билан мулоқотда бўламан, шунга ихтисослашганман, бу сеҳр санъатидир. Куф-суф қиламан, йўқолган одамларни қидираман”, дейди у.\nРоссиядаги бир эмас, икки нуфузли омма сўровлари марказига кўра, фолбинлару мунажжимларга ишонадиганлар, кўз тегиши каби ҳолатлардан хавотирда бўлган россияликларнинг сони талайгина экан.\nФолбин Шепснинг сўзларига қараганда, унинг хизматларидан фойдаланадиганларнинг аксарияти асосан ўрта синфдаги шаҳарликлардир.\n"Банкирлар, сиёсий арбоблар, таниқли шахсиятлар ва улар орасида икки нафар православ руҳоний ҳам бор...Бу руҳонийлар черковда ибодат қилишади, ваъз ўқишади, аммо муаммоларини ечиш учун менинг ҳузуримга келишади”, дейди у.\nРус православ черкови расман фолбинлар ва мунажжимларни қоралайди, руҳоний Андрей Кураев ўтган 25 йил умрини уларга қарши тарғиботга сарфлаган.\nУнинг айтишича, айримлар ўз тақдирини шу "лўттибозлар" билан боғланиши ҳам бор гап.\n"Сиз ҳам православ ва ҳам қотил ёки ўғри бўлишингиз мумкин, ҳеч ким бир инсонни мантиқан иш кўришга мажбур қилолмайди. Шунинг учун ҳам инсон шуурида бири бирига қарши ғоялар жам бўлади”.\nImage caption Россия православ руҳонийлари орасида ҳам фолбин Шепснинг мижозлари бор\nРоссияда насронийлик тарихи минг йилдан ортиқ, аммо қишлоқ жойларида мажусийлик анъаналари сақланиб қолган.\nШўролар даврида ҳам фолбинлик ва мунажжимлик қораланарди.\nАммо Советлар уларнинг хизматидан душманнинг ерости атом кемалари жойлашиши аниқлаш, Ғарб давлатлари сейфларида сақланадиган махфий ҳужжатларни ўқиш йўлида фойдаланишга ҳаракат қилишгани маълум.\nШунданми, бугунги кунда Россиянинг масъулиятли вазифаларда ишлайдиган мулозимлари ҳам фолбинларга қатнаётгани ҳайратланарли ҳолат эмас.\nДетектив Дмитрий Биков яқинда ёвузларча қилинган қотилликни текширган.\nҚурбонни машинада ёқиб юборишган. Жиноятга доир ҳеч қандай далил қолмаган.\nШунда жиноят содир этилган ерга фолбин чақирилган.\n"Алал-оқибат бу фолбин аёл қанақадир ахборотлар оқимини аниқлашга муваффақ бўлди. Бизга бир жойга боринглар деди, биз кетдик. Йўлда у бизга, “мени нимадир шу томонга арқон боғлаб тортгани каби тортмоқда деди. Бизга кейин ўлган одам ким бўлган, қаерда ўлган, нима билан шуғулланган ва кимлар билан юргани ҳақида айтиб берди. Бирин-кетин нима бўлганига доир манзарани шакллантириб олдик”.\nАммо фолбинларнинг айтганлари маҳкамада қўл келмайди.\nҲар қандай тахминлар адлия тизимидаги мавжуд йўл билан текширилиши керак.\nЭҳтимол, айнан шунинг учун Биков менга фолбин аёлнинг айтганлари қанчалар тўғри чиққани ҳақида ҳеч нарса айтмади.\nФолбинлик, сиёсат ва ҳаёт\nImage caption Украинадаги зиддият, Суриядаги уруш ва иқтисодий мушкулликлар Россияда янги Распутинларни яратмоқда...\nШарқий Украинадан келган Сергей шахсий бир масалада Елена деб аталган фолбинга боради.\nСергейнинг яқин дўсти Украинадаги жангларда бедарак кетади.\nРасмий манбалардан ҳеч нарса ололмаган Сергей фолбинга бош уради.\n"Ичимда умид сўнмаганди, аммо барибир хавотирда эдим. Мен Еленанинг ҳузурига иложсизликдан бордим”.\nЕлена Сергейга ёмон хабар беради.\n“Дўстинг ўлган”, дейди.\n"Фолбин дўстимнинг қандай ўлгани, ёнида ким бўлгани ва нимадан ўлганини тафсилотлари билан айтиб берди. Аммо айни пайтда нимадир ўхшамаётгани ва қурбоннинг оиласига бу ҳақда ҳеч нарса демасликни маслаҳат берди”.\nИкки ой кейин эса бу “ўлган” дўстнинг хабари чиқади.\nСергей фолбинларга ишонмай қўйди.\nАммо унинг бошқа бир дўсти, Сергейнинг дўстига тегишти куртка кийгани ва қурбон бўлгани ҳақида хабар келди.\n“Ана шу кийимлар орқали фолбин афтидан бу одамга нималар бўлганини кўргандир”, дейди у.\nУкранидаги зиддият давом этар экан, Россия Сурияда урушга кирди.\nМамлакат иқтисоди эса ҳали-бери ўнгланадиган кўринмайди.\nБетайин даврлар давом этар экан, Россияда янги “распутин”ларнинг бозори касод бўлмаслиги аниқ.


- Сен 21, 2020\nАдлия вазири Русланбек Давлетов иштирокида сентябрь ойида вазирликда коррупцияга қарши кураш тизимининг яратилиши ва бу борада эришилган натижаларга бағишланган матбуот анжумани ўтказилди. «Дарё» мухбири Миролим Исажоновнинг хабар беришича, Давлетов коррупцияга қарши курашда ҳаром-ҳалол диний тушунчасининг самарадорлиги қай даражада эканлиги тўғрисидаги саволга ўз муносабатини билдирди.\n«Ҳаром ва ҳалол тушунчаси, албатта, дин муносабатлари билан боғлиқ. Биз бундан фаолиятимизда фойдаланишимиз мумкин. Чунки Ўзбекистон аҳолисининг 90 фоизи мусулмон, ота-онасидан ҳаром-ҳалолни ўрганади, улар ҳаёти давомида тарбия кўради. Аммо бу фақат коррупцияга келганда ишламай қолади. Агар ишлаганида, бундай бўлмасди, сабаби ҳаммамиз мусулмонмиз.\nДавлат бошқаруви, коррупция бу бошқа нарса. Ҳаром-ҳалолни кўпинча оддий нарсаларда бажариш жуда зўр. Озиқ-овқатга келганида, бу ҳаром овқат, чунки ҳалол овқатни альтернативи жуда кўп. Ҳаром овқатни четга суриб, ҳалолини истеъмол қилиш мумкин. Лекин коррупцияда альтернатив йўқлиги учун, бу кўп ҳолатларда ишламаяпти. Мусулмон мамлакатларга эътибор қилинг, уларда коррупция билан боғлиқ кўплаб муаммолар мавжуд.\nБирлашган Араб Амирлиги коррупцияга қарши курашда дунё бўйича 23-ўринда турибди. Таҳлил қилсангиз, Дубайда коррупцияга қарши жуда кучли тизим яратилган. Охирги 20-25 йил ичида катта ўзгаришлар қилинди. Бу давлат дунёга машҳур хорижий консалтинг агентликлари ва аудиторларни жалб қилиш орқали уларга миллионлаб доллар бериб, давлат органлари фаолиятини баҳолатади. Улар бу тизимга миллионлаб маблағни бекордан-бекорга сарфлаётгани йўқ.\nАгар коррупция фақат ҳаром-ҳалол билан ҳал бўлганида эди, биз қачонлардир бу муаммодан қутулган бўлардик. Аммо шунга қарамай, ҳаром-ҳалол тушунчаси жуда яхши, биз уни болаликдан сингдириб, ривожлантиришимиз керак. Барча динларда бировдан пора олиб, ишни битириш гуноҳ, деб қаралади. Бизнинг Ислом динимизда ҳам бу жуда катта гуноҳ. Шу боис коррупцияга қарши кураш каби ижтимоий мақсадларда мана шундай диний тушунчаларни ишлатишимиз керак. Бу катта ёрдам беради», — деди Адлия вазири.\nДавлетов ўз нутқида коррупцияга қарши кураш уни 30 фоизга ҳам қониқтирмаслигини таъкидлади.\n«Тизим ичидаги муаммолардан ўзимиз яхши хабардормиз. Билганларимдан бири шуки, гап таъсир қилмайди. Масалан, сиз йиғилиш ўтказасиз, жуда қаттиқ гапирасиз, куюнасиз, ҳатто ўлиб кетасан, қаматамиз, деганиз билан ҳам таъсир қилмайди. Буни қисқа муддатда таъсири бўлиши мумкин. У 10 кундан кейин ҳаётдаги реал муаммоларга дуч келганида сўзларингизни унутади. Шунинг учун ҳар томонлама ўйлашимиз керак: у нимага кўпроқ мойил, унга ойлик кўп тўлаяпмизми ёки йўқми?\nЛи Кванг Юнинг битта гапи бор: «Инсофсиз ходимларга кўпроқ ойлик тўлашимизнинг фойдаси йўқ». Нопок ходим катта маошини олиб ҳам шу ишини давом эттираверади. Шу сабабли биз тизимни тозалашимиз ва ҳақиқатан шунга лойиқ бўлган ходимларга оширилган иш ҳақини тўлашимиз керак. Қисқаси, бу борада қиладиган ишларимиз ҳали жуда кўп», — деди Русланбек Давлетов.\n417 марта ўқилди\nДругие материалы в этой категории: « Ўзбекистон – ислом дунёсида терроризм, экстремизм каби бузғунчи ғояларга қарши муваффақиятли кураш олиб бораётган мамлакат\tҲАМДАРДЛИК БИЛДИРАМИЗ »\nСамарқанд вилояти имом-хатиблари Сурхондарёга ташриф буюрдилар\n«Сафо» масжидининг янги иморати фойдаланишга топширилди\nIFN News: "Ўзбекистонда ислом молиясига талаб юқори"


Атамбаев тарафдорлари ҳукумат истеъфосини талаб қилади\n06:30 28 Сентябр 2020\n20:14 27.06.2019 (Янгиланган 22:45 27.06.2019) Ҳавола олиш\nСобиқ давлат раҳбари тарафдорлари “халқ штабини” тузиб, қатор талабларни қўйишди.\nТОШКЕНТ, 27 июн – Sputnik. Агар Қирғизистон ҳукумати бир нечта талабларни бажармаса, собиқ президент тарафдорлари ҳукумат истеъфосини талаб қилади, бу ҳақда Жўқорғу Кенеши депутати, Қирғизистон ижтимоий-демократик партияси сиёсий кенгаш аъзоси Ирина Карамушкина маълум қилди.\nSputnik Қирғизистон хабарига асосан.\nРоссия президентининг матбуот котиби Атамбаев масаласи юзасидан изоҳ берди\nҚўй-Тош қишлоғида Атамбаевнинг тарафдорлари иштирокида матбуот анжуман ўтказилди.\n“Агар қисқа вақт ичида ҳукумат халқ штаби талабларини бажармаса, биз унинг истеъфосини талаб қиламиз. Майдонга чиқамиз, эркин микрафон ташкил қилиб, ҳаммасини айтамиз. Худо кўрсатмасин, лекин учинчи инқилоб бўлиши мумкин. Қон тўкилмаслигига ҳаракат қиламиз, бироқ майдонда митинг қилиш бизга қонун билан рухсат берилган”, - деди Карамушкина.\nБугун, 27 июнь куни Жўқорғу Кенеш Алмазбек Атамбаевни собиқ президент мақомидан маҳрум этди. Мамлакат бош прокурори Ўткурбек Жамшитов унга нисбатан бешта айблов илгари сурилганини маълум қилди. Амалдаги тартибга кўра, Атамбаев сўроққа чақиртирилиши керак.\nЎзбекистон ТИВ баёнотида қайд этилишича, ўзаро қарама-қаршилик чоғида ҳарбий кучнинг ишлатилиши икки томондан ҳам кўплаб инсонларнинг қурбон бўлишига олиб келиши мумкин.\n23:26 Ўзбекистон Арманистон ва Озарбайжонни ҳарбий ҳаракатларни тўхтатишга чақирди


Қалб кўзи берклигининг далили » Murodbek.Net\nДата: 08/06/2018, 12:10\nАллоҳ таоло “Ҳуд” сурасида марҳамат қилади: «Ер юзидаги жонзот борки, уларнинг ризқи Аллоҳнинг зиммасидадир. У уларнинг қароргоҳларини ҳам, сақланиб турадиган жойларини ҳам билур. Ҳаммаси очиқ-ойдин китобда бордир» (6-оят).\nАллоҳ таоло “Анкабут” сурасида марҳамат қилади: «Ўз ризқини кўтара олмайдиган қанчадан-қанча жонзотлар бор. Уларга ҳам, сизларга ҳам Аллоҳ ризқ берадир. Ва У ўта эшитувчидир, ўта билувчидир» (60-оят).\nАслида эса «Уларга ҳам, сизларга ҳам Аллоҳ ризқ берадир».\n“Хислатли ҳикматлар шарҳи” китобидан.


Волидасидан айрилган инсон кечинмаси\nБир танишим яқинда бошидан ўтган кўнгилсиз воқеалардан сўз очиб қолди: “Онам қазо қилдилар... Таъзия маросимларини ўтказиб ишга чиқдим. Касбдошларимдан бири мени кўрди-ю юзимга бир муддат тикилиб:\n– Вой-бўй, мунча озиб кетибсиз, айрилиқ сизни анча чўктирибди. Ранг-рўйингиз ҳам бир аҳвол. Жигарингиз ҳам оғрирди-а? Дўхтирга бир кўрининг, бунақада йиқилиб қоласиз! – деди.\nБу гаплар юрагимга тиғдек ботди. Ерга қарадим, ўпкам тўлиб, кўзимга ёш келди. Жудолик ўтида ёнган юрагимга яна қалов ташланган эди. Хонамга жимгина йўл олдим. Қўшни хонадан кучли қаҳқаҳа эшитилди. Бу қадрдон дугонамнинг овози эди. Вужудим титраб кетди. Онам ҳаётлигида у бизникига кўп келган. Онамнинг пазандалиги, чеварлиги, қўли очиқлиги, меҳмондўстлигини мақтаб чакаги ёпилмас эди. Байрамларда онагинам дугонамга кичкина бўлса ҳам совға ҳозирлаб қўярди, унинг ҳақига дуолар қиларди. Вақти келиб онам тўшакка михланиб қолди, ўшанда негадир дугонамни сўради. Балки соғингандир, балки бир кўнгилдош излагандир. Ҳарҳолда уни сўраб-сўраб қўйди. Бу вақтда дугонам дунё ташвишлари билан елиб-югурарди. Таъзияга ҳам келолмади. Кейин билсам, Тошкентга тўйга кетган экан. Балки у хабарсиздир…”\nСуҳбатдошимга таскин бердим. Сўнг ҳаётимизда тез-тез кузатиладиган бу каби ҳолатлар ҳақида ўйга толдим. Ҳақиқатан, баъзида бировларнинг сўзи у ёқда турсин, хатти-ҳаракатлари, қилиқлари ҳам кўнгилга беихтиёр озор беради. Самимият эса кишига катта куч, ирода бахш этади. Яхши сўзда меҳр, анчайин бир қудрат бор. Айтайлик, маҳзун юзли, беморликни бошдан кечирган танишингизни кўрдингиз. Кун сайин ранги тиниқиб, саломатлиги яхшиланиб бораётганини чин дилдан айтдингиз – унинг кўнглига яхши тилаклар индирдингиз. Аслида, ўзи бу қадар соғлом, куч-ғайратга тўла эмасдир. Лекин сиз уни умидсизлик исканжасидан қутқариб оласиз. Арзимасдай кўринган меҳр-оқибатингиз хайрли бўлади, иншоаллоҳ.\nАтрофга разм солиб, ҳаётни кузатинг. Дабдабаю асъасалар ичра юрган кимсаларга, турмуш ташвишлари билан андармон одамларга эътибор беринг. Оқибат ва оқибатсизликнинг турфа манзараларини, кўнгил сўралмаган фурсатларнинг изларини илғайсиз. Жуда кичкина бўлса-да, вақтида берилган кўмак, чин юракдан айтилган оддийгина лутфу карам, тамасиз хайрихоҳлик ҳам далдага муҳтож кўнгилларга мустаҳкам таянч бўлишини ҳис этасиз.\n2104 марта ўқилди\nДругие материалы в этой категории: « Машриқу Мағрибнинг улуғи – Абдуллоҳ ибн Муборакнинг туғилиши ҳақида икки ҳикоя\tОсмонда чақмоқ чақтириб, самолётни ерга қўндирган дуо »


Тўлқин Тешабоев: «ТАТУнинг халқаро миқёсда нуфузи оширилади»\nТўлқин Тешабоев: «ТАТУнинг халқаро миқёсда нуфузи...\n02.07.2018 20:55 0 1816\nШу кунларда абитуриентлар ҳужжатларини олий ўқув юртларига топшириш учун елиб-югуришларни бошлаган. Ташвишли, аммо ширин бу югур-югур инсон ҳаётида муҳим бурилиш ясаши аниқ. Ўз навбатида, олий ўқув юртларида ҳам ҳужжатларни қабул қилиш жараёнлари тобора қизиб бормоқда. Муҳаммад ал-Хоразмий номидаги Тошкент ахборот технологиялари университети ректори Тўлқин Тешабоев билан шу ҳақда суҳбатлашдик.\n– Тўлқин Зокирович, бу йилги ўқишга қабул жараёнлари ҳақида гапириб берсангиз?\n– Хабарингиз бор, 2018 йил 4 июнда Ўзбекистон Республикаси Президентининг «2018/2019 ўқув йилида Ўзбекистон Республикаси олий таълим муассасаларига қабул тўғрисида»ги қарори қабул қилинган. Ушбу қарор билан олий таълим муассасаларига қабул квоталари ҳам белгиланган.\nТАТУга 2018/2019 ўқув йилида кундузги бўлимга жами 1645 ўрин, шу жумладан, грантга 405 ўрин, тўлов-контрактга 1240 ўрин белгиланган. Яъни, ўтган йилги қабулга нисбатан 145 кўп ўрин ажратилган. Бу АКТ соҳасига катта эътибор берилаётганлигини кўрсатади. Таълим йўналишлари эса 9тадан 14тагача кўпайди.\n– Сир эмас, турли қинғир йўллар билан ўқишга киришни хоҳловчилар ҳам бор, бу йил ана шундай ғирромликларнинг олдини олиш учун қандай чоралар кўрилади? Биламиз, ўтган йили бундай нохуш ҳолатларга барҳам бериш мақсадида абитуриентнинг биометрик паспорт маълумотлари ва бармоқ излари сканерланиб, назорат қилиш ва бошқариш тизими жорий этилган эди. Бу тизим қандай самара берди, ўзини оқладими? Умуман, янги қабулга ТАТУда қандай тайёргарликлар кўрилди?\n– Дарҳақиқат, 2017/2018 ўқув йили қабулида биз синов сифатида ҳужжатларни қабул қилиш ва тестга киритиш жараёнида республикамизда илк бор университетимиз мутахассислари томонидан ишлаб чиқилган биометрик тизимдан фойдаландик. Бу йил тизим мутахассисларимиз томонидан янада такомиллаштирилди, ишлаш тезлиги, самарадорлиги ва ишончлилиги оширилди.\n2018-2019 ўқув йили қабули учун ТАТУ ва унинг филиаллари Қабул комиссиялари таркиби, 2018-2019 ўқув йили қабули ишини самарали ташкил қилиш ва таъминлаш юзасидан Қабул комиссиясининг иш режаси тайёрланди. Унга кўра, Қабул комиссиясининг таълим йўналишлари бўйича масъул шахслар, ахборот маркази масъуллари, тартиб интизом ва иш тартиби, фуқаролар мурожаати, хорижий абитуриентларни қабул қилиш бўйича тегишли масъуллар белгиланди. Абитуриентларни университет ҳақидаги маълумотлар билан таъминлаш учун кўргазмали материаллар (баннерлар) тайёрланди.\nҚабул комиссияси ишини самарали ташкил қилиш учун Ўзбекистон Республикаси ахборот технологиялари ва коммуникацияларини ривожлантириш вазирлиги ҳамда тизимдаги корхоналардан – «UzDigital TV» МЧЖ, «РРТМ» ДУК жалб этилди. Абитуриентлар ва уларнинг ота-оналари учун қулай шароитлар яратилди.\n– Маълумки, университетда талабгорлар махсус сиртқи факултетда ҳам таҳсил олишарди. Келгуси ўқув йилидан ишдан ажралмаган ҳолда ҳам ўқишлар ташкил қилинадими, яъни кечки факултетлар очиладими? Ўтган йили суперконтракт асосида ўқишни хоҳловчиларга ҳам имконият яратилиб берилганди. Бу тизим орқали университетга 6 миллиард сўм тушгани олий ўқув юртининг молиявий имкониятларини оширди. Энди кредит таълим тизимига навбат келди. Ҳозир бу бўйича қандай ишлар амалга оширилмоқда?\n– Ҳақиқатда, Ўзбекистон Республикаси Президентининг 2018 йил 19 февралдаги «Ахборот технологиялари ва коммуникациялари соҳасини янада такомиллаштириш чора-тадбирлари тўғрисида»ги фармонига мувофиқ, университетда, шу жумладан, унинг филиалларида 2018/2019 ўқув йилидан бошлаб ахборот технологиялари ва коммуникациялари соҳасида кадрлар тайёрлаш бўйича ўқитишнинг кредит тизимини жорий этиш тўғрисидаги таклиф маъқулланган.\nҲозирда университет ва унинг филиалларида таълимнинг кредит тизими тўғрисидаги низом ишлаб чиқилган бўлиб, бу борадаги ишлар тизимли олиб бориляпти. Кредит тизимига ўтувчи таълим йўналишлари ва мутахассисликларининг фанлар бўйича ўқув режалари АҚШ, Германия, Буюк Британия, Корея Республикаси, Япония, Франция ва бошқа ривожланган давлатларнинг етакчи олий таълим муассасалари тажрибалари асосида ишлаб чиқилди.\nШунингдек, Олий ва ўрта махсус таълим вазирлигига кечки таълимни ташкил этиш бўйича таклифлар берилган.\n– ТАТУ ва унинг филиалларида ҳозир қанча чет эллик талаба таҳсил олмоқда? Уларга қандай имкониятлар яратилган?\n– Университетда Россия Федерацияси, Қозоғистон, Туркманистон, Тожикистон ва Афғонистондан жами 12 нафар хорижий талаба бакалавриатурада таълим олмоқда. Албатта, бу миқдор кам. Биз университетнинг халқаро миқёсда нуфузини ошириш йўналишида ҳам ишлаяпмиз.\nЎз навбатида, хорижлик мутахассисларнинг университетда таълим беришга жалб қилиш бўйича сўз юритсам. Ўзбекистон Республикаси Президентининг «Тошкент ахборот технологиялари университетининг фаолиятини янада такомиллаштириш чора-тадбирлари тўғрисида»ги 2834-қарорининг 6-бандида университетда дарс бериш ва илмий тадқиқотлар ўтказиш учун юқори малакали хорижий мутахассислар ва олимларни жалб қилиш назарда тутилган бўлиб, бунда қайси маблағлардан фойдаланиш белгилаб берилган. Ҳозирда университетга хорижий мутахассислар жалб қилиниб, турли фанлар бўйича ўқув курслари ва малака ошириш курслари ташкил этилмоқда.\n– Тўлқин ака, сизни талабчан, ташаббускор, айни пайтда ҳамма масалада ўз фикрига эга раҳбар сифатида яхши биламиз. Айтингчи, фарзандингизни ректор сифатида эмас, оддий ота сифатида қайси олий ўқув юртига киришини хоҳлардингиз?\n– Касб танлаш ўта муҳим, ҳамма ўз қизиқиши, дунёқарашидан келиб чиқиб бу борада қарор қабул қилади. Фарзандларимга келсак, аввало ўзлари хоҳлаган олий ўқув юртига киришларини ҳеч иккиланмай айтган бўлардим.\nҲозирги кунда университет ва унинг филиалларида жами 11 641 нафар талаба таҳсил олаётган бўлиб, 11 342 нафари бакалавриат ва 299 нафари магистратура мутахассислигида. Университет ва филиалларда жами 14та факултет ва 62та (шу жумладан, Тошкент шаҳрида 29та) кафедра фаолият олиб бормоқда. Талабаларга таҳсил бериш учун 908 нафар асосий штатда (шундан 507 нафар ТАТУда, 401 нафар филлиалларда) малакали профессор-ўқитувчилар фаолият юритмоқда, улардан 56 нафари фан доктори, профессорлар, 214 нафари фан номзоди, доцентлардир.\nУниверситетда 2021 йилга қадар янги 10та бакалавриат таълим йўналиши ва 11та магистратура мутахассислиги очилади.\nТАТУ Тўлқин Тешабоев


Қозоғистон Ҳукумати оммавий ва болалар спортини ривожлантириш масалаларига бағишланган йиғилиш ўтказди\n12 Август 15:45\nNUR-SULTAN. Kazinform - Бугун ҚР Бош вазири ўринбосари Е. Тоғжанов мамлакатда оммавий ва болалар спортини ривожлантиришнинг долзарб муаммолари ва истиқболларига бағишланган махсус йиғилиш ўтказди, деб хабар беради Kazinform primeminister.kz сайтига асосланиб.\nҚР Маданият ва спорт вазири А. Раимқулова, тегишли вазирликлар, вилоят ҳокимлиги раҳбарлари ва бошқалар. Иштирок этди. Президент топшириғига мувофиқ, спорт сектори янада ислоҳотларни талаб қилади. Бу борада Бош вазир ўринбосари давлат органлари олдига бир қатор муҳим вазифаларни қўйди. Оммавий ва болалар спортини янада ривожлантириш. Жорий йилда аҳолининг спортдаги иштирокини камида 35 фоизга етказиш (бугун - 31,6 фоиз), мақсадли кўрсаткичларни қайта кўриб чиқиш топширилди. Шу мақсадда ҳокимликларга давлат спорт буюртмаси ҳажмини ошириш, қўшимча болалар ва ўсмирлар клублари, болалар ва ёш ўспиринлар спорт клубларини очиш, мактаб ва ўқувчилар спорт лигалари фаолиятини қайта тиклаш орқали болалар учун бепул спорт секцияларини кенгайтириш топширилди. Шунингдек, Костанай, Атирау ва Манғистау вилоятларида спорт мактаб -интернатлари йўқлиги сабабли, бу вилоятлар ҳокимликларига қурилишни бошлаш топшириғи берилди. Спорт иншоотларининг моддий -техник таъминланиш даражасини ошириш. Жорий йил охиригача ҳокимликларга 43 та спорт-соғломлаштириш мажмуаси қурилишини якунлаш, Work out ва бошқа иқтисодий жиҳатдан қулай спорт иншоотлари тармоғини кенгайтириш топширилди. Спорт иншоотларининг тўлиқ юкланишига алоҳида эътибор қаратилди.\n2023 йилгача «Nur Otan» партияси ихтисослаштирилган спорт мактаблари ўқитувчиларининг ойлик маоши икки баравар кўпайтириш, 2025 йилгача ҳар бир овул округини спорт инструктори билан таъминлаш бўйича йўл харитаси бажарилишини алоҳида назоратга олсин.\nЭнг яхши халқаро тажрибани инобатга олган ҳолда, профессионал спортчиларни, шу жумладан терма жамоаларни тайёрлаш усулларини қайта кўриб чиқиш ва оммавий, профессионал спорт мутахассислари (спорт психологлари, биомеханиклар, биохимиклар, диетологлар ва бошқалар) етишмаслигини ҳал қилиш учун махсус дастур ишлаб чиқиш топширилди.\nСпортга ажратилган бюджет ва бюджетдан ташқари маблағларнинг самарали ишлатилиши устидан қатъий назоратни таъминлаш.\nСоҳа олдида турган янги вазифаларни ҳисобга олган ҳолда, 2025 йилгача жисмоний тарбия ва оммавий спортни ривожлантиришнинг қабул қилинган комплекс режасини қайта кўриб чиқиш.\nМамлакатда оммавий ва болалар спортини ривожлантиришда Маданият ва спорт ишлари вазирлигининг ваколатларини кенгайтирадиган қонун ҳужжатларига тузатишлар қабул қилинишини таъминлаш.\nОммавий ва болалар спортини ривожлантириш масалалари Ҳукуматнинг алоҳида назоратида бўлади.\n#Ҳукумат мажлиси #ҚР Маданият ва спорт ишлари вазирлиги


«Hubble» телескопи Ерга «кулиб турган» коинот суратини юборди\n«Hubble» телескопи Ерга «кулиб турган» коинот...\n07.11.2018 09:20 0 1436\n«NASA»нинг «Hubble» телескопи Ерга коинотнинг «кулиб турган юз»и суратини юборди, дея хабар бермоқда «Korrespondent.net».\nСуратда «SDSS J0952+3434» галактик кластери акс этган. Бир қараганда унда кулиб турган юзни кўриш мумкин.\nТасвир «Hubble» телескопининг «WFC3» камераси орқали суратга олинган. Олимларнинг таъкидланишича, «кулимсираган юз» галактиканинг қандайдир катта ҳажмдаги объекти ёнидан ўтган ёруғлик натижасида юзага келган. Ёруғликнинг бундай ўзгариши «гравитацион линзаланиш» деб аталади.\nкоинот телескоп hubble\nҲодиса 13/08, 08:46\nҲиндистон коинот дастури учун 1,5 миллиард доллар ажратди


23.01.2020 18:15 0 2542\nОилавий ажримлар сони хавотирли даражада экани бор гап. Оилавий қўйди-чиқдилардан биринчи навбатда вояга етмаган болалар, қолаверса, аёллар кўпроқ азият чекиши ҳам рост. Анча пайт бундай оғриқли масала маҳалла фуқаролар йиғинлари ҳузуридаги таъсирсиз Ярашув комиссияларига ташлаб қўйилгани бугун қандай оқибатларга олиб келганини кўриб-билиб турибмиз. Оилавий можаролар инсоннинг шахсий ҳаётига боғлиқ масала бўлса-да, ажримлар оқибатида юзага келаётган муаммолар жамиятнинг бошоғриғига айланишини инкор этиб бўлмайди.\nЎтган йилнинг охирида Тошкент шаҳар прокуратураси раҳбарияти ташаббуси билан «Хотин-қизлар масалалари бўйича оммавий қабуллар» ташкил этиш ғояси илгари сурилди. Ва пойтахтнинг ҳар бир туманида тегишли идоралар билан ҳамкорликда хотин-қизлар ҳуқуқларини ҳимоя қилиш, мавжуд муаммоларини аниқлаш ва бартараф этиш борасида кечиктириб бўлмас ишлар амалга оширишга тушилди. Бунда оила институтини мустаҳкамлаш ва оилавий ажримларнинг олдини олиш, хотин-қизларнинг муаммоларини ўз вақтида аниқлаш, ёрдамга муҳтож ва оғир ижтимоий аҳволдаги аёлларга ёрдам кўрсатиш, нозик жинс вакилалари ўртасида ҳуқуқбузарлик ва жиноят содир этилишини олдини олиш, аёлларнинг саломатлигини мустаҳкамлаш каби масалаларга устувор вазифа тариқасида қаралмоқда.\nБир ойга етмаган вақт давомида Тошкентдаги барча туманларда айнан шундай тадбирлар амалга оширилди.\nТошкент шаҳар прокурори катта ёрдамчиси, адлия маслаҳатчиси Севара Саиджонованинг «Xabar.uz»га маълум қилишича, шундай тадбирлардан бири куни кеча Учтепа туманида бўлиб ўтди.\nТумандаги «Нур сарой» тантаналар уйида ўтказилган тадбирда давлат ҳокимияти ва бошқарув органлари, прокуратура, суд, ҳокимлик, ички ишлар, соғлиқни сақлаш, таълим, ўзини-ўзи бошқариш, «Нуроний» ва бошқа нодавлат-нотижорат ташкилотлари ходимлари иштирок этишди.\nТадбир давомида 10 нафар оила яраштирилди. Бундай савобли ишларга сабабчи бўлганларга ташаккурномалар топширилди. Шунингдек, хотин-қизларнинг сайёр қабули ҳам ўтказилиб, жами 80 нафар аёлнинг мурожаатлари тингланди.\nСевара Саиджонованинг алоҳида таъкидлашича, мурожаатлар шаҳар прокуратураси томонидан назоратга олиниб, қонуний ҳал қилиниши таъминланади.\nТошкент ажрим прокуратура


Оилавий поликлинника таъмирланди – Сурхон тонги\nБош саҳифа / Жамият / Оилавий поликлинника таъмирланди\nАпрел 18, 2018\tЖамият Изоҳ қолдириш 335 Кўрилди\nҲукуматимиз томонидан аҳолини соғломлаштиришга беқиёс ғамхўрлик кўрсатилаяпти. Айниқса, қишлоқлардаги тиббиёт муассасаларини замонага мослаштириш ва сўнгги русумдаги тиббиёт анжомлари билан таъминлашга алоҳида эътибор берилаётир. Шу боис, қишлоқ аҳолиси оддий таҳлиллар учун ҳам марказий шифохоналарга бориб қимматли вақтини йўқотмайди. Ангор туманидаги Улуғбек номли маҳалла фуқаролар йиғини ҳудудидаги қишлоқ оилавий поликлиникаси қўли гул қурувчилар томонидан капитал таъмирланиб, фойдаланишга топширилди. Ушбу тиббиёт муассасасида тез ёрдам бўлими, муолажа ва маслаҳат хоналари фаолият кўрсатаяпти. Дардига нажот истаб келган фуқароларни соғломлаштириш учун тиббиёт ходимлари фидойилик кўрсатишаяпти.\nКейинги Тингловчилар амалиётга келишди


Битирувчи ўзининг малакавий ишида Маҳмудхўжа Беҳбудийнинг ҳаёти ва илмий-амалий фаолиятини чуқур ўрганади. Миллат ойдинининг асарларини юртимиз ва жаҳон олимлари томонидан ўрганилишини таҳлил этади. Битирув малакавий диплом ишини “Маҳмудхўжа Беҳбудий илмий меросининг маънавий-ахлоқий тарбиядаги аҳамияти”, “Маҳмудхўжа Беҳбудий асарларидаги ёшларнинг маънавий-ахлоқий тарбияси борасидаги қарашлари “Падаркуш” драмаси мисолида”, “Матбуот соҳасида маънавият ва ахлоқ муаммоларининг уйғунлиги”, “Баркамол авлодни шакллантиришда Маҳмудхўжа Беҳбудийнинг илмий меросидан фойдаланиш технологияси”, “Таълим тизимида Маҳмудхўжа Беҳбудийнинг маърифатпарварлик ғояларидан фойдаланиш усуллари”, “Умумий ўрта таълим тизимида Маҳмудхўжа Беҳбудий асарларини татбиқ этиш амалиёти” каби қисмларга ажратиб, уларни тадрижий тарзда асослаб, ўрганиб боради.\nДиплом ишининг мавзувий янгилиги шундан иборатки, мустақиллик йилларида Маҳмудхўжа Беҳбудийнинг маънавий меросига бўлган муносабат атрофлича ўрганилган. Маърифатпарварнинг ғоялари ижтимоий-тарихий нуқтаи назардан талқин қилиниб, алломанинг илмий мероси баркамол авлод тарбиясидаги аҳамияти таҳлил қилинган. Беҳбудийнинг жадидчилик ғоялари таълим-тарбия жараёнида муҳим эканлигини битирувчи фактлар билан асослайди. Аллома ҳаётидан мисоллар келтиради. Факт ва рақамларга атрофлича тўхталади. Бу борада кўплаб адабиётлар, қўлёзмалар билан танишгани сезилади. Ҳар бир факт ва далилларни аниқ мисоллар билан келтиради.\nТаълим тизими ҳамда маҳаллаларда олиб бориладиган тарғибот-ташвиқот ишларида Маҳмудхўжа Беҳбудий асарларида маънавий-ахлоқий қадриятларнинг мазмун-моҳияти ҳақида тушунчалар бериб бориш, оммавий ахборот воситалари ва илмий-амалий анжуманларда баркамол авлод тарбиясида жадидлар ўрнини илмий-назарий асослаш, ўрта таълим тизими дарсликларида жадидлар тўғрисида маълумотларни кўпайтириш ўқувчилар тасаввурида кўпроқ маълумотни ҳосил қилиши ҳақида таклифлар беради.\nДарҳақиқат, Маҳмудхўжа Беҳбудий ўтган аср Туркистонда вужудга келган миллий уйғониш ҳаракатининг атоқли раҳбарларидан бири эди. Халқимиз ижтимоий онгининг уйғонишида муҳим роль ўйнади. У халқ ва жамиятни маърифатлаштириш орқали мустақилликка эришиш ғоясини олға сурди.\nМухтасар айтганда, мазкур битирув малакавий диплом ишида Маҳмудхўжа Беҳбудийнинг ҳаёти ва илмий фаолиятини атрофлича очиб беришга ҳаракат қилинган. Битирувчи мавзуга оид бўлган манбалардан унумли фойдаланган.\nЎз ўрнида айтиш мумкинки, мавзу кўлами, савияси, мазмун-моҳият жиҳатидан ёндашув тўғри олинган. Албатта, устозларнинг кўрсатмаси, ўтилган дарслар мобайнида эгалланган билимлар ҳам малакавий диплом ишини ўз талаблари доирасида ёзилишига сабаб бўлган. Тўрт йиллик таълим-тарбия жараёнида илм-маърифат остонасига қадам қўйган, битирув малакавий диплом ишини муваффақиятли якунлаган Академия талабаси Фозилхон Носировнинг илм йўлидаги дастлабки ютуғи билан табриклаймиз.


Илон Маск Марсни тадқиқ қилиш режалари ҳақида гапирди – Kommers.uz\nМиллиардерлар\t18:20 | 16.12.21\nИлон Маск Марсни тадқиқ қилиш режалари ҳақида гапирди\nМиллиардер инсоният яқин беш йил ичида Марсга қўнишидан умидвор.\nSpaceX асосчиси Илон Маск Time журналига берган интервьюсида Марсга учиш бўйича ўзининг йирик лойиҳасини амалга ошириш муддати ҳақида сўзлаб берди.\nМиллиардер инсоният яқин беш йил ичида Марсга қўнмаса, жуда ҳайрон қолишини айтган.\n«Кейинги ҳақиқатан ҳам муҳим нарса — Марсда ўзини ўзи таъминлайдиган шаҳар қуриш ва у ерга Ердан тирик мавжудотларни олиб бориш», — дейди Маск.\nФевраль ойида космик сиёсат бўйича эксперт ва Аризона штати университети профессори Грег Автри Business Insider нашрига берган интервьюсида Маск NASA ёрдами билан ҳам камида 2029 йилгача Марсга етиб бормаслигини айтган.\nБошқа экспертлар SpaceX раҳбари охир-оқибат Марсни мустамлака қила олишига тўлиқ ишонишини таъкидлаган. Маскнинг ўзи эса Xprize нотижорат ташкилотига берган интервьюсида баъзи астронавтлар Марсни забт этиш йўлида ҳалок бўлиши мумкинлигини айтган. Маск, шунингдек, Марсни тадқиқ қилишдан пул ишлаб олишга ҳаракат қилмаётганини таъкидлаган.\nSpaceX ҳозирда тахминан 100 миллиард долларга баҳоланмоқда ва NASA билан биргаликда Ер сайёрасини астероидлардан ҳимоя қилиш тизими устида ишламоқда. Бунинг учун SpaceX коинотга ҳақиқий астероид билан тўқнашадиган ракетани учирган. Миссия DART деб номланган ва бу учун тахминан 330 миллион доллар харажат қилинган.\nSpaceX шунингдек, америкалик астронавтларни Ойга етказиш бўйича NASA’нинг эксклюзив шартномасини қўлга киритган. Шартнома суммаси тахминан 100 миллион долларни ташкил қилади.\nАввалроқ Илон Маск Financial Times газетаси томонидан «Йил одами» деб топилгани хабар қилинганди. Бунга қадар, SpaceX асосчиси Time томонидан ҳам «Йил одами» деб топилган эди.


Унга кўра, Надирханова Наталья Суратовна марказ директори этиб тайинланган. У 1969 йилда Бухоро вилоятида туғилган. Самарқанд давлат тиббиёт институтини тамомлаган. Кўп йиллар Бухоро вилоятидаги бир қанча тиббиёт муассасаларида гинекология соҳасида, жумладан, Бухоро вилоят перинатал маркази директори лавозимида ҳам фаолият юритган. II-даражали «Соғлом авлод учун» ордени соҳиби ҳисобланади.\n2018-2019 йилларда Республика ихтисослаштирилган акушерлик ва гинекология илмий-амалий тиббиёт марказининг бош шифокор муовини бўлган, 2019 йилдан ҳозирга қадар марказ директорининг даволаш ишлари бўйича ўринбосари – бош шифокор лавозимида фаолият юритиб келган.\nРеспублика ихтисослаштирилган акушерлик ва гинекология илмий-амалий тиббиёт марказининг даволаш ишлари бўйича ўринбосари – бош шифокор лавозимига эса Сапаров Аминжон Бахтиёрович тайинланди.\nУ 1983 йилда Самарқанд вилоятида туғилган. Тошкент давлат тиббиёт институтини тамомлаган, акушер-гинекология соҳасида ишлаш баробарида илмий фаолият ҳам олиб борган. Шунингдек, Россия Федерациясининг И.И.Мечников номидаги Шимолий-ғарбий давлат тиббиёт университети аспирантурасини тамомлаган. 2018 йилдан буён марказнинг бош шифокори ўринбосари лавозимида ишлаб келган.\nЭслатиб ўтамиз, ушбу муассаса илмий-тадқиқот ва услубий марказ сифатида Ўзбекистоннинг барча турдаги тиббиёт муассасаларида профилактика, ташхис қўйиш, даволашнинг энг илғор инновацион технологияларини ва услубларини ишлаб чиқиб, амалиётга жорий этиш билан шуғулланади. Марказ акушерлик ва гинекология соҳасида ихтисослашиш турлари бўйича тиббиёт кадрларини тайёрлаш, қайта тайёрлаш ва уларнинг малакасини ошириш бўйича клиник ва ўқув база ҳисобланади. Шунингдек, республика минтақаларида акушерлик комплекслари ва туғруқхона бўлимларига ташкилий-методик ва илмий-амалий ёрдам кўрсатади.\nМарказнинг янги раҳбарларига соҳага инновацион технологияларни жорий қилиш, халқаро ҳамкорликни кенгайтириш, мавжуд имкониятлардан унумли фойдаланиб, акушерлик ва геникология бўйича эришилган натижаларни янада ривожлантириш вазифаси ҳам юклатилган.\n«Марказнинг асосий мақсади - юқори сифатли ва халқаро стандартлар талаблари даражасида ихтисослаштирилган, тиббий ёрдам кўрсатишга даъват этилган юқори технологияли моддий ва илмий базани, шунингдек, акушерлик ва гинекология мактабини шакллантириш ва ривожлантириш, аҳолининг акушерлик ва гинекология соҳасидаги диагностика, даволаш ва профилактика бўйича ихтисослаштирилган, юқори технологияли тиббий ёрдамга бўлган талабини қондиришдир.\nБундан ташқари, акушерлик ва гинекология соҳасидаги дори-дармонлар, тиббиёт воситалари, шунингдек, диагностика ва даволаш методларининг клиник синовларини ўтказади», дейилади Соғлиқни сақлаш вазирлиги Жамоатчилик билан алоқалар бўлими хабарида.


Жаҳонгирнинг яқинлари унинг қотил эмаслигига ишонишади\nҚизини турмушга бериш учун Ўшга келган Жаҳонгир Бозоров қотил сифатида 23 йилга қамалди.\n27 август куни Ўш вилояти Қорасув туман суди 42 ёшли Жаҳонгир Бозоровни 23 йилга ҳукм қилди. Жаҳонгир Бозоров қирғиз миллатига мансуб фуқарони ваҳшийлик билан ўлдирганликда айбланмоқда. Уни таниганлар эса Жаҳонгир Бозоровнинг қотиллик содир этмаганлигига ишонишади.\nЎшнинг Помир кўчаси Шарқ маҳалласига қарайди. Бу ерда яшовчиларнинг кўпчилиги ўзбеклар. 23 йилга ҳукм қилинган Жаҳонгир Бозоров ҳам мана шу маҳалладан. Бугун Шарқ маҳалласида ёниб кулга айланган ҳовлиларниг кўпчилиги ҳувиллаган. Баъзи куйган уй эгалари ҳовлини куюндидан тозалаб, янги иморат қуришга ҳаракат қилмоқда.\n12 июн куни Шарқ маҳалласидаги ўзбекларнинг уйлари ёнаётган пайтда маҳаллани кўпчилик тарк этган. Жаҳонгир Бозоров ҳам онаси ва болалари билан маҳалладан жон сақлаш учун чиқиб кетган. Айнан шу маҳалла жойлашган ҳудудда 12 июн куни қирғиз миллатига мансуб ва Шарқ маҳалласида истиқомат қилмаган Умаров исмли шахсни ўлдириб, унинг қўл телефонини олганликда Жаҳонгир Бозоров айбланган.\nЖаҳонгирнинг онаси Шарифахон ая ўғли қотил эмаслигини айтади.\nУнинг 64 ёшли онаси Шарифахон ая Бозорова ўғлининг ноҳақ айбланганлигини қандай исботлашни билмайди. Қўллари қалтираб турган онахон юрак дорисини ичиб, йиғисини зўрға ушлаб гапиради:\n- Болам мен билан бирга юрган. Мен оғриқчанман. Мени олиб юрган. Йўлдан ўтиб кетаётганимда ҳам одамлар кўрган, болам мен билан ўтиб кетганини. Шу ноҳақлик билан, болам нотўғри ишлар қилди, деб мана шу ишларга кириб қолди. Оилада иккита фарзандим бор-бир ўғил, бир қиз. Ўғлим ёлғиз. Оддий, яхши, тартибли, чиройли юрар эди. Ҳаммадан сўранглар, хеч ким ёмон демаяпти.Ўзини-ўзи эплаб шу тўрт боласини боқиб юрар эди. Бу ерда эмас эди у. Мен қизингни бергин деб чақирган эдим. Кейин шу ишлар бўлиб кетиб, болам айбланиб қолаяпти, дейди 23 йилга қамалган Жаҳонгир Бозоровнинг онаизори.\nЖаҳонгир ака бошқа ўшлик ўзбеклар қатори, Ўшдан иш топа олмай 7 йилдан буён Россиянинг Новосибирск шаҳрида кийим-кечак сотиб келган. Унинг тўрт боласи Ўшда, бувиси билан бирга бўлган. Тўнғич қизини тўйини қилиш ниятида келган Жаҳонгир ака қизининг тўйини кўрмасдан, қотилликда айбланди.\nЎш қирғинидан сўнг, уйидаги бор жиҳозлари номаълум кимсалар томонидан ўғирлаб кетилганидан сўнг, Жаҳонгир Бозоров Россияга қайтмоқчи бўлиб ҳужжатлар йиққан. Ўш вилоят Ички ишлар бошқармаси, Ўш маълумот - таҳлилий маркази 19 июл санаси билан унга қидирувда эмаслиги ҳақида маълумотномалар беришган. Бироқ орадан 3 кун ўтиб, уни қотилликда айблаб ҳибсга олишган.\nЖаҳонгир Бозоровга унинг қидирувда эмаслиги ҳақида берилган маълумотнома.\nЖаҳонгир Бозоровнинг яқинлари 27 август куни Қорасув туманида суд маҳкамасига боришган. Унинг қариндошларидан бири гапиради:\n- Биз бордик. Бизни судга қўймади. Кеннаям икковимиз борган эдик. Хайрон бўлдик, нега киргизмаяпти деб.Энди ҳозир бундай бўлганига хафа бўлаяпмиз-да. Ноҳақ бўлаяпти, деб ўйлаяпмиз, - деди ЖаҳонгирБозоровнинг яқинларидан бири.\nЎш вилояти Қорасув туман суди ҳукмига кўра, Жаҳонгир Бозоров 23 йилга озодликдан маҳрум қилинди. Айни пайтда унинг яқинлари Ўш вилоят судга аппеляция шикояти билан мурожаат қилишган. Агарда Ўш вилоят суди ҳукмни ўз кучида қолдирса, Жаҳонгир Бозоровнинг уй-жойи мусодара қилиниши мумкин.


ННТга мақсадли тушумларга фойда солиғи солиш лозимми? | BUXGALTER.UZ\nКорхона уюшмага (ННТ) унинг уставда белгиланган фаолиятини юритишга бепул молиявий ёрдам кўрсатди. Корхона – ушбу уюшманинг аъзоси эмас. ННТга мақсадли тушумларга фойда солиғи солиниши ёки солинмаслигини buxgalter.uz илтимосига биноан “Норма” эксперти Олег ЦОЙ тушунтирди:\n- Мақсадли тушумлар даромад сифатида ҳисобланмайди, демак, СКнинг 48-модда талаблари бажарилиши шарти билан фойда солиғи солинмайди .\nНотижорат ташкилотларни таъминлаш ва уларнинг уставда белгиланган фаолиятини юритишга йўналтирилган бепул келиб тушган тушумлар мақсадли тушумлар деб эътироф этилади :\nдавлат ҳокимияти органларининг қарорлари асосида;\nбошқа юридик ва жисмоний шахслардан келиб тушган.\nАкциз тўланадиган товарларни олиш мақсадли тушумларга кирмайди.\nОлувчи мақсадли тушумлардан топширувчи шахс ёки қонунчилик томонидан белгиланган мақсади бўйича фойдаланиши керак.\nАгар тушумлар олувчи томонидан мақсадига биноан фойданилмаган бўлса, уларни мақсадли деб эътироф этиш мумкин эмас ва фойда солиғи ҳисоб-китобида жами даромадга киритиш зарур.\nБундан ташқари, хайр-эҳсон қилинган мулкдан хайр-эҳсон қилувчининг розилигисиз бошқа мақсадда фойдаланиш хайр-эҳсон қилувчига, унинг меросхўрларига ёки ҳуқуқий ворисига хайр-эҳсонни бекор қилишни талаб қилиш ҳуқуқини беради .\nСКнинг 48-моддаси 6-қисмида нотижорат ташкилотларни таъминлаш ва уларнинг уставда белгиланган фаолиятини юритишга йўналтириладиган мақсадли тушумлар рўйхати келтирилган. Хусусан, уларга:\nННТ муассисларининг, иштирокчиларининг, аъзоларининг “ННТлари тўғрисида”ги Қонун ва ташкилотнинг уставига мувофиқ амалга оширилган бадаллари;\nхайр-эҳсон, яъни умумфойдали мақсадларда ҳадя ;\nхайрия фаолиятини амалга ошириш учун олинган маблағлар ёки бошқа мол-мулк;\nуставда белгиланган фаолиятини амалга ошириш учун берилган бюджет маблағлари;\nнотижорат ташкилотлар томонидан тадбиркорлик фаолияти билан боғлиқ бўлмаган, уставда белгиланган фаолиятини амалга ошириш учун қонун ҳужжатларига мувофиқ улар томонидан тузилган солиқ тўловчи бўлган таркибий бўлинмалардан бепул олинган маблағлар;\nуставда белгиланган фаолиятини амалга ошириш учун диний ташкилотлар томонидан олинган мол-мулк киради.\nҲомийлик (ҳомийлик фаолияти) – бу юридик ва жисмоний шахсларнинг ихтиёрий беғараз ёрдами (фаолияти). У ҳомийлик мақсадларида бошқа шахсларга мол-мулкни (шу жумладан - пул маблағларини) қайтармаслик шарти билан ёки имтиёзли шартларда беришда, улар учун ишлар бажаришда, уларга хизматлар кўрсатиш ва уларни бошқача шаклда қўллаб-қувватлашда ифодаланади .\nБинобарин, агар ННТ томонидан олинган мақсадли маблағлар уларга Солиқ кодекси томонидан қўйиладиган талабларга мувофиқ келса, улардан мақсадига биноан фойдаланилган тақдирда, солиқ солиш мақсадида даромад ҳисобланмайди.\nТаҳририятдан. 2020 йил учун мақсадли маблағлардан фойдаланиш тўғрисида ҳисобот топширишни унутманг. Буни қандай амалга ошириш ҳақида бу ерда ўқинг.


ЎзА - Шарқ гавҳари\n17.10.2012 15:28 Чоп этиш версияси\nЮртимиздаги бой тарих ва маданиятга эга шаҳарлар орасида Самарқанднинг алоҳида ўрни бор. Қадимий ва ҳамиша навқирон, ер юзининг сайқали, Шарқ гавҳари деган таърифу тавсифларга сазовор бўлган бу шаҳар азалдан илм-фан, савдо ва ҳунармандчилик маркази бўлиб келган. Бу ерда халқимизнинг юксак ақл-заковати, бунёдкорлик салоҳиятини бутун дунёга тараннум этган буюк сиймолар камол топган.\nСоҳибқирон Амир Темур Самарқандни ўзи барпо этган марказлашган қудратли давлатнинг пойтахти сифатида етти иқлимга машҳур қилган, Шарқнинг энг гўзал шаҳрига айлантирган. Мирзо Улуғбек асос солган астрономия мактаби туфайли бу маскан йирик илм-фан ўчоғи даражасига кўтарилган. Жаҳон мумтоз адабиётининг йирик намояндалари Абдураҳмон Жомий ва Алишер Навоий Самарқандда таълим олиб, уни ўз асарларида энг гўзал сифатлар билан таърифлаганлар. Заҳириддин Муҳаммад Бобур эса “Бобурнома”да “Рубъи маскунда Самарқандча латиф шаҳар камроқдур. Самарқанд шаҳри ажаб ораста шаҳредур…” деб ёзган.\nВатанимиз мустақиллиги Самарқанд шаҳри ҳаётида ҳам янги саҳифалар очди. Президентимиз Ислом Каримов раҳнамолигида қадимий шаҳарнинг тарихи, маданиятини ўрганиш ва уни кенг тарғиб этиш, бу ердаги тарихий обидалар ва муқаддас зиёратгоҳларни асраб-авайлаш ва обод этиш борасида кенг кўламли ишлар амалга оширилди.\nСоҳибқирон таваллудининг 660 йиллиги муносабати билан 1996 йилда Президентимиз Ислом Каримов фармонига кўра Самарқанд шаҳрига Амир Темур ордени берилди. Ўша тарихий сана – 18 октябрь Президентимиз ташаббуси билан Самарқанд шаҳри куни, деб эълон қилинди.\nЎтган йилларда Регистон мажмуаси, Амир Темур, Руҳобод мақбаралари,Оқсарой, Шоҳи Зинда ёдгорлиги, Ҳазрати Хизр, Бибихоним масжидлари, Мирзо Улуғбек расадхонасида кенг кўламли таъмирлаш ва реконструкция ишлари бажарилди. Бу иншоотлар атрофида гўзал боғ ва хиёбонлар ташкил этилди. Натижада нафақат ўзбек халқи, балки бутун инсониятнинг бебаҳо бойлиги бўлган ушбу обидалар 2001 йилда ЮНЕСКО томонидан Жаҳон мероси рўйхатига киритилди.\nАфросиёб тепаликларида олиб борилган археологик тадқиқотлар натижасида топилган ашёлар Самарқанднинг 2750 йилдан зиёд тарихга эга эканлигини кўрсатди. ЮНЕСКО Бош конференцияси ҳамда давлатимиз раҳбарининг тегишли қарори асосида 2007 йилда Самарқанд шаҳрининг 2750 йиллиги халқаро миқёсда кенг нишонланди.\n– Мустақилликнинг дастлабки йиллариданоқ шаҳримиздаги тарихий обидаларни таъмирлаш ва улар атрофини обод қилиш, замонавий бино ва иншоотлар қуришга алоҳида эътибор қаратилди, – дейди Республика Маънавият тарғибот маркази Самарқанд шаҳар бўлими раиси Тангир Сатторов. – Айниқса, Амир Темур таваллудининг 660 йиллиги ва Самарқанд шаҳрининг 2750 йиллиги муносабати билан қисқа вақт ичида мисли кўрилмаган бунёдкорлик ишлари амалга оширилди. Президентимиз ташаббуси билан ишлаб чиқилган шаҳарнинг бош режаси асосида янги йўллар қурилиб, мавжудлари кенгайтирилди. Амир Темур ва Руҳобод мақбаралари, Регистон майдони, Шоҳи Зинда ёдгорлиги атрофидаги кўримсиз бинолар бошқа жойга кўчирилиб, уларнинг ўрнида гўзал ва сўлим хиёбонлар ташкил этилди. Шаҳримиз марказида Соҳибқирон бобомизнинг салобатли ҳайкали ўрнатилди. Тубдан қайта қурилган Тошкент кўчаси ва бу ердаги миллий ҳунармандчилик буюмлари, устахона ва савдо дўконлари бугунги кунда сайёҳларнинг севимли масканига айланган.\nШаҳарда ўндан зиёд янги боғ ва хиёбонлар ташкил этилиб, шаҳар табиати ва иқлимига мос дарахт кўчатлари ўтқазилди. Шаҳарнинг барча ҳудудларида замонавий лойиҳалар асосида яратилган, турли шаклга эга элликдан зиёд фаввора мавжуд. Ватанимиз мустақиллигининг йигирма бир йиллиги арафасида Регистон кўчасида қурилган янги, мусиқали фаввора Самарқанд кўркига кўрк қўшди. Булар Самарқанд шаҳрида олиб борилаётган бунёдкорлик ишларининг бир қисми, холос.\nКейинги йилларда Самарқандда замонавий шаҳарсозлик анъаналари асосида амалга оширилган қурилиш-ободонлаштириш ишлари унинг қиёфасини бутунлай ўзгартириб юборди. Университет хиёбони, Регистон, Бўстонсарой, Тошкент, Мирзо Улуғбек, Беруний, Спитамен кўчаларида олиб борилган капитал реконструкция ишлари жараёнида йўллар кенгайтирилиб, коммуникация тизимлари тўлиқ янгиланди. Йўллар атрофидаги аҳоли турар- жойлари ва маъмурий бинолар, савдо ва маиший хизмат кўрсатиш шохобчалари бугунги кун талаблари даражасида миллий ва замонавий архитектура уйғунлигида янгидан бунёд этилди. Бу ҳудудларда очиқ майдонларга майса экиш, манзарали дарахтлар, гул кўчатлари ўтқазишга ҳам алоҳида эътибор қаратилди.\nБундай бунёдкорлик ишлари жорий йилда Даҳбед кўчасида давом эттирилди. Мазкур кўчадаги эски бинолар ўрнида замонавий иншоотлар қад ростлади. Йўл кенгайтирилиб, замонавий ёритиш воситалари ўрнатилди. Супермаркет, маиший хизмат кўрсатиш мажмуалари, меҳмонхоналар, маҳалла марказлари бунёд этилди. Маъмурий бинолар ва ижтимоий соҳа объектлари янгича қиёфа касб этди.\nШаҳар аҳолисини уй-жой билан таъминлашга ҳам алоҳида эътибор қаратилмоқда. Шу мақсадда ҳар йили замонавий лойиҳалар асосида ўнлаб кўп қаватли уй-жойлар қурилиб, аҳолига банк кредитлари ажратган ҳолда, имтиёзли нархларда сотилмоқда. Жумладан, бу йил шаҳарда 100 дан зиёд оила янги уй-жойларга эга бўлди. Айни пайтда Амир Темур кўчасида 328 ёш оилага мўлжалланган тўққизта кўп қаватли уй қурилиши давом этмоқда. “Ёшлар шаҳарчаси” деб ном олган ушбу масканда таълим ва тиббиёт муассасалари, савдо ва хизмат кўрсатиш мажмуалари қурилиши ҳам кўзда тутилган. Жорий йилда бу ерда 150 ўринли болалар мусиқа ва санъат мактаби фойдаланишга топширилди.\n– Маҳалламизда кўп қаватли уйлар кўп. Лекин яқинда фойдаланишга топширилган 32 хонадонга мўлжалланган янги уй замонавий лойиҳа асосида қурилгани ва барча шарт-шароитларга эгалиги билан ажралиб туради, – дейди “Қадрият” маҳалла фуқаролар йиғини раиси Ҳамроқул Турсунов. – Хоналарнинг кенглиги ва жойлашуви халқимизнинг миллий турмуш тарзини ҳисобга олган ҳолда лойиҳалаштирилган. Беш қаватли уйнинг биринчи қавати савдо ва маиший хизмат кўрсатиш шохобчалари учун мўлжалланган. Бу аҳолига шу ернинг ўзида зарур кундалик эҳтиёж маҳсулотларини сотиб олиш ва хизматлардан фойдаланиш имконини бермоқда. Айтиш мумкинки, янги уйда янгича турмуш маданияти шаклланмоқда.\nШаҳар аҳолисининг турмуш даражасини ошириш, фаровонлигини таъминлашда, аввало, иқтисодиётнинг барқарор ривожланиши, янги иш ўринлари яратиш муҳим ўрин тутади. Бу борада ҳам истиқболли дастурлар амалга оширилаётир. Бугунги кунда 900 дан зиёд ишлаб чиқариш ва хизмат кўрсатиш корхоналарида 270 мингдан ортиқ аҳолининг бандлиги таъминланган. Жорий йилнинг биринчи ярмида 7,5 мингдан ортиқ янги иш ўринлари яратилди. Уларнинг асосий қисми кичик бизнес ва хусусий тадбиркорлик субъектлари ҳиссасига тўғри келмоқда. Меҳнатда банд аҳолининг қарийб 72 фоизи ушбу тармоқда фаолият кўрсатаётгани кичик бизнес ва хусусий тадбиркорлик ривожига қаратилаётган доимий эътибор самарасидир.\nАҳоли бандлигини таъминлаш ва шаҳар иқтисодиётини мустаҳкамлашда Самарқанднинг бой туристик имкониятларидан ҳам самарали фойдаланилмоқда. Бугунги кунда шаҳарда 200 га яқин туристик фирма ва меҳмонхоналар хорижий ва маҳаллий сайёҳларга хизмат кўрсатмоқда. Самарқанд давлат чет тиллар институти, Самарқанд иқтисодиёт ва сервис институти, Сартепа туризм ва маиший хизмат касб-ҳунар коллежи ҳамда бошқа таълим муассасаларида соҳа учун юқори малакали кадрлар тайёрланмоқда. Самарқанд давлат музей қўриқхонаси қошида гид-таржимонлар тайёрлаш ва уларнинг малакасини ошириш курслари ишлаб турибди. 2011 йилда шаҳар ҳокимлиги ҳузурида “Самарқанд – туризм макони” корхонасининг ташкил этилиши туризм соҳасидаги муносабатларни мувофиқлаштириш ва мавжуд имкониятлардан янада самарали фойдаланишда муҳим аҳамият касб этмоқда.\n– Ўтган вақт мобайнида шаҳарда сайёҳлик билан шуғулланувчи ташкилотлар фаолиятини ўрганиб, ўзаро яқин ҳамкорликни йўлга қўйдик, – дейди ушбу корхона раҳбари Шероз Аббосов. – Ҳар бир меҳмонхона ва сайёҳлик фирмаси, мавжуд тарихий обида ва зиёратгоҳлар, диққатга сазовор масканларда сайёҳларга кўрсатилаётган хизмат турлари ва сифати атрофлича таҳлил этилмоқда. Шаҳар кўчаларида сайёҳлар учун ўзбек, рус ва инглиз тилларида махсус йўл кўрсаткичлар, аэропорт ва темир йўл вокзалида туристик харита ўрнатилди. Бу саъй-ҳаракатлар шаҳримизга келувчи сайёҳлар оқимини кўпайтириш, уларга кўрсатилаётган хизмат сифатини оширишда муҳим аҳамият касб этмоқда.\nШаҳарда етмишдан зиёд умумтаълим мактаби, қирқта академик лицей ва касб-ҳунар коллежи, еттита олий ўқув юрти фаолият кўрсатмоқда.\nБу йил ҳам шаҳарда 18 октябрь – Самарқанд шаҳри кунини муносиб нишонлашга катта ҳозирлик кўрилди. Шаҳарнинг байрами муносабати билан маҳаллалар, таълим муассасалари, корхона ва ташкилотларда маданий-маърифий тадбирлар, адабий кечалар, хайрия тадбирлари уюштирилмоқда. Бир қатор савдо ва маиший хизмат кўрсатиш шохобчалари, ижтимоий соҳа объектлари, аҳоли турар-жойлари фойдаланишга топширилмоқда.\nЎзА, Ғолиб Ҳасанов, Сарвар Ўрмонов (сурат)


мутолаа – Сурхон тонги\nЯнвар 18, 2019\tТаълим 0\nОгайо штати университети олимлари инсон қанча кўп китоб ўқиса, ҳаёт йўлини шунчалик аниқ танлашини таъкидлайди. Шунингдек, улар мутолаа ҳаётдаги тўсиқларни ҳам енгишга ёрдам беради, деб ҳисоблашади. Бу нафақат илмий хулоса, балки айни ҳаётий ҳақиқат ҳамдир. Фақат бу жараённи кичик ёшданоқ бошлаш самара беради. Бунда энг аввало оилада ота-онанинг намунаси етакчилик …\nМай 15, 2018\t2,830\nШерободда яна бир корхона


Куни кеча ижтимоий тармоқлар орқали “Анча вақт олдин ўзини шикоятлари билан Қоракул туманида 4G антенна ўрната олган акамиз, бу сафар ЁҒ нархи ошганига шикоят қилиб, "керакли жойларгача" чикибдилар” сарлавҳали аудиомурожаат тарқатилди. Мазкур мурожаат Қоракўл тумани “Тинчлик” МФЙ да истиқомат қилувчи фуқаро И.Бга тегишли бўлиб ушбу мурожаат юзасидан Қоракўл тумани ҳокимлиги, туман Давлат солиқ инспекцияси ва Бош прокуратура ҳузуридаги Департаментнинг туман бўлими ҳамкорлигида ишчи гуруҳ тузилди. Тумандаги “Қоракўл Деҳқон бозори” МЧЖ таркибига кирувчи бозор расталари ва савдо дўконларида ишчи гуруҳ аъзолари томонидан назорат тадбирлари мунтазам равишда амалга оширилгани эвазига сотилаётган барча озиқ-овқат маҳсулотларининг нархлари устидан қатъий назорат ўрнатилди.\n“Қоракўл Деҳқон бозори” МЧЖ ҳудудида маҳсулот сифатига қараб 5 литр ўсимлик ёғини 60 минг сўмдан бошлаб 75 минг сўмгача топиш мумкин.\nҲаттоки, жорий йилнинг 27 сентябр куни оммавий ахборот воситалари ходимлари томонидан “Қоракўл Деҳқон бозори” МЧЖдаги нархлар ўрганилганда ўсимлик ёғининг энг юқори нархи мурожаатда айтилганидек 80 минг эмас 75 мингдан ошмаганлигига гувоҳ бўлиш мумкин.\nБарча тумандошларимиз ва ҳамкасбларимиздан вазиятни тўғри баҳолаган ҳолда, асоссиз маълумотлар тарқатмасликларини сўраймиз. Ҳаётда кўп оғир синовларни ва яхши-ёмон кунларни бошидан кечирган халқимизнинг бу синовлардан ҳам муваффақиятли ўтишида барчани ҳамнафас ва ҳамқадам бўлишга чақирамиз.


МАСЪУЛИЯТНИ УНУТГАН БАНК МИЖОЗЛАРИ - ANDIJONNOMA.UZ\nКейинги вақтда аҳоли банк кредитларидан кўп фойдаланмоқда. Амалдаги қонунчилик асосида кўрсатилаётган моддий кўмак истиқболли лойиҳаларнинг қанот ёзиши, фуқаролар ва оилаларнинг иқтисодини мустаҳкамлашига хизмат қиляпти. Бу, албатта, яхши. Бироқ масаланинг бошқа бир томони ташвишланарли.\nХалқимизда олмоқнинг бермоғи бор, деган гап бор. Айрим қарз олувчилар шу жойга келганда нимагадир зиммасидаги масъулиятни унутиб қўймоқда. Молия муассасаси қўллаб-қувватлаганда ҳаммаси яхши, қайтаришда эса ўринсиз оворагарчиликлар. Натижада банк ходимлари ўз иши қолиб, қарздорликнинг ортидан юриб вақт йўқотяпти.\nЮқоридагилар ўз ўзидан судларда кредит ва қарз муносабатларидан келиб чиқадиган низоларни кўриш ишлари кўпайишига ҳам сабаб бўляпти. Бу айни вақтда аҳолининг ҳуқуқий саводхонлигини ошириш лозимлигини кўрсатади.\nШу ўринда кредит шартномаси тушунчасига изоҳ бериш мақсадга мувофиқдир. Кредит шартномаси бўйича бир тараф – банк ёки бошқа кредит ташкилоти(кредитор) иккинчи тарафга (қарз олувчига) шартномада назарда тутилган миқдорда ва шартлар асосида пул (кредит) бериш, қарз олувчи эса олинган пулни қайтариш ва унинг учун фоиз тўлаш мажбуриятини олади. Шартномада нима мақсадда пул ажратилаётгани, шартноманинг амал қилиш муддати, тарафларнинг ҳуқуқ ва мажбуриятлари, тўлов жадвали, низоларни ҳал этиш тартиби кўрсатилади.\nКредит шартномасидан келиб чиқиб, олинган пул маблағини белгиланган жадвал асосида қайтаришмуҳим омиллардан ҳисобланади. Акс ҳолда кредит шартномаси муддатидан олдин бекор қилинишига сабаб бўлади.\nШу ўринда қуйидаги мисолга эътибор қаратайлик. Даъвогар “Hamkorbank” АТБ Қўрғонтепа филиалининг жавобгар Х, И. га нисбатан кредит шартномасини муддатидан олдин бекор қилиш, кредит қарздорликни ундириш, ундирувни гаровдаги мулкка қаратиш хақидаги аризасига шундай холат сабаб бўлган. Фуқаро Х.И. 2018 йил 19 октябрдаги шартномага асосан банкдан йиллик 28 фоиз устама тўлаш шарти билан 37 ой муддатга 84 миллион 200 минг сўм миқдорида кредит олган. Гаров таъминоти сифатида унга тегишли мулк гаровга қўйилган.\nАлбатта банк филиали томонидан шартнома шартлари тўлиқ бажарилган. Ахир фуқароларга молиявий кўмак мазкур муассаса фаолиятининг асосини ташкил этади.\nАфсуски жавобгар берилган маблағни қайтаришга келганда шартнома шартларига амал қилмайди. 2021 йил 21 февралъ холатига унинг қарздорлиги 69 миллион 469 минг сўмни ташкил этади. Савол туғилади: бу қонунларимизга ҳурматсизикми ё лоқайдликми? Балки шартнома шартларини бажаришдан бош тортишдир?\nСуд мажлисида Х.И. ўз ҳатосини тан олиб, қарздорликни тўлаб беришини билдирди. Бироқ энди кеч бўлганди. Банк филиали ва жавобгар ўртасида тузилган шартнома муддатидан олдин бекор қилиниб, қарздорлик ундирилиши кўрсатилди.\nҲудди шу каби “Hamkorbank” АТБ Қўрғонтепа филиалидан жавобгар А.М.29 миллион 850 минг сўм, яна бир жавобгар З.О. 15 миллион сўм кредит олгани ҳолда қайтаришни пайсалга солган. Ҳар икки иш ўрганилиб, суд қарори билан кредит шартномаси муддатидан аввал бекор қилинди.\nЭнди ўзингиз ўйлаб кўринг. Банкнинг ишончини оқламаган юқоридаги фуқаролар бундан буён қандай йўл тутади? Агар моддий кўмак зарур бўлса қаерга мурожаат қилади?..\nХулоса қилиб айтганда, қарз берувчи ва қарз олувчи асрлар давомида амалда бўлиб келган миллий урф-одатларимизга, амалдаги қонун талабларига риоя қилиши шарт. Ана шундатурли низоларнинг келиб чиқишига, ортиқча оворагарчиликларга барҳам берилади.\nФуқаролик ишлари бўйича Қўрғонтепа\nтуманлараро суди судъяси.


Дэниэл Роман жангга тайёрми? Унинг ҳолати қай даражада? Эксклюзив интервью - Zamin.uz\n30 январь куни АҚШнинг Флорида штатидаги Маями шаҳрида иккинчи супер енгил (55 кг) вазнда фаолиятини олиб бораётган ҳамюртимиз Муроджон Аҳмадалиев ўзининг 8-жангидаёқ WBA ва IBF чемпионлик камари учун Дэниэл Романга қарши рингга чиқади.\nБиз жанг олдидан Романнинг ҳолати ва жангга тайёргарлиги ҳақида қизиқиб, @Boxer_TV телеграм канали билан ҳамкорликда унинг менежери ва мураббийи Эдди Гонсалес билан интервью уюштирдик.\n- Дэниэлнинг ҳозирги ҳолати қай даражада? У жароҳатидан тўлалигича фориғ бўлдими? Умуман, у жанг олдидан ўзини қандай ҳис қилмоқда?\n- Дэннининг ҳолати аъло даражада. У асосий машғулотларни якунлади. Ҳозирда, у ўзини яхши ҳис қилмоқда ва жангга тайёр. У жароҳатдан тўлақонли фориғ бўлган ва айни дамда жанг учун ҳеч қандай нохуш ҳолатлар йўқ.\n- Жангга тайёргарлик ҳақида ҳам гапириб ўтсангиз. Спаррингларда Муроднинг услубига яқин рақиблар топиш қийинчилик туғдирмадими?\n- Дэнни машғулотлари мукаммал даражада олиб борди ва юқорида таъкидлаганимдек ҳеч қандай муаммоларга дуч келинмади. Спаррингларга келадиган бўлсак, биз унга иложи борича Муроджоннинг услубига яқин рақиблар топиб беришга ҳаракат қилдик, аммо, барибир Мурод ўз ҳолатида ўзгача услубга ва даражага эга боксчи.\n- Шуни айтиш жоизки, Дэниэл кўп йиллик профессионал тажрибага эга. Муроджон эса ҳаваскор бокс тажрибасига ва кучли зарбага эга боксчи. Бу икки боксчилар ўртасидаги жанг натижасини қандай тахмин қилиш мумкин? Сизнингча, жанг эрта якунланадими ёки 12 раундлик жанг кўрамизми?\n- Дэнни профессионал тажрибага эга кучли боксчи. Албатта, инсонлар унинг ҳақиқий кучига ўзларида ҳис қилиб кўрмагунига қадар баҳо бера олишмайди. Муроджон ҳам кучли зарбага ва техникага эга боксчи. Қолаверса, унда яхшигина ҳаваскор бокс тажрибаси бор эканлигини яхши биламиз. Аммо кучли рақибга қарши у кучини жанг охирига қадар қандай тақсимлаши ва якунда нима бўлиши сўроқ остида. Жанг натижасини тахмин қилиш қийин. Биз 12 раундлик жангга тайёргарлик кўрдик. Бу борада бир нима дейиш қийин.\n- Дэниэлнинг олдинги рақиблари орасида услуб жиҳатдан Муроджонга ўхшаши бўлганми?\n- Бир хил услуб демаган бўлардим-у, лекин Дэниэл фаолияти давомида бир қанча (5) чапақай боксчилар билан жанг олиб борган ва улардан 3 таси нокаутга учраган. Дэниэл биринчи жаҳон чемпионлик титулини (WBA) Японияда чапақай Шун Кубодан тортиб олган. У яқиндагина бошқа бир чапақай боксчи Ти Же Доҳенийни мағлуб этиб 2 йўналиш (WBA, IBF) чемпионига айланган эди. Бу икки рақибда ҳам нокаутлар сони анчагинани ташкил қилар эди. Шундан келиб чиқиб айтишим мумкин-ки, у чапақай боксчиларга қарши яхши иммунитетга эга.\n- Биламизки, Муроджон Аҳмадалиев ва Дэниэл Роман жангги кечанинг асосий кардини бошлаб беради. Аммо бизнингча бу жанг кечанинг энг қизиқарли жанги бўлади. Бу борада сизнинг фикрингиз қандай?\n- Бу борада сизнинг фикрингизга мутлақо қўшиламан. Ўйлайманки, Дэниэл Роман ва Муроджон Ахмадалиев жангги мухлисларнинг ёдида қолувчи энг қизиқарли ва эҳтимолий йил жангги бўлади. Ишонаманки, 2 буюк жангчилар ўзбек, Америка ва мексикалик ( П.С. Дэниэл Роман АҚШ номидан чиқувчи асл келиб чиқиши мексикалик боксчи ҳисобланади) бокс иҳлосмандлари ва жаҳон бокс оммаси учун ажойиб жанг намойиш этишади.\nЖалол Ахмедов суҳбатлашди.


Навоийлик Отабек ўзи қатнашаётган акция тўғрисида бундай деди:\n- Псковдаги депортация лагерида ўтирибмиз олтинчи ой. Шахсан менинг келганимга 5-чи ой кетяпти. Бизга 6 ой срок берган – шуни ўтказиб юбормоқчи булар. Яқинда, 23 февраль куни, ФМСга аниқлаш учун мен қўнғироқ қилдим. ФМСдаги телефондан “Обезьяна, как сидела, так и сиди!”, деб ҳақорат қиляпти! Глобик Юрий Викторович деган одам. Бошқасига гўшакни берди, униси ман билан гаплашиб, “Сен яна бир маротаба телефон қилиб гапирсанг, Питерга олиб кетилаётганингда сени ушлаб прессовать қиламиз, урамиз”, деб қўрқитяпти, дейди Отабек.\nУ очлик эълон қилишга нафақат ФМС маъмуриятининг "ҳайвонларча муомаласи, балки депортация марказидаги инсоний шароитларнинг йўқлиги" сабаб бўлганини айтади.\n- Ёнимизга “передачка” билан одамлар келяпти – киргизмаяпти! Қизлар, оғайнилар ташқарида 40 минутлаб ўтирди. Биз жиноятчи эмасмизку?! Бизга кўчадан олиб келинган нарсаларни рухсат бермайди. Торт олиб келса, “Сизларга мумкин эмас!”, деб бермаяпти. Негалигини тушунтирмайди... Овқат беради – еб бўмайди! Сасиган балиқ 5 ойдан бери жонга тегди. Энди келганимда мен “Рухсат беринг, мен ўз пулимга кетай!”, деганимда, “Сабр қил - бир ойдан кейин кетасан”, дейишди. Мана энди 5 ой ўтиб менга “Ўз пулинг билан кетасанми?” дейди. Мен 5 ой, ёнимда Каримов Фаррух – 5 ойдан ошди, Мурод деган ака ўтирибди – у аввал бошқа жойда бўлиб, мана бу ерга келиб ҳам 5 ой бўлди ўтирибди, дейди Отабек.\nТутқунликда сақланаётган ўзбекистонлик меҳнат муҳожирларидан 13 киши очлик акциясига қўшилгани маълум бўлди.\nЙигитларнинг сўзларига кўра, Псков Реадмиссия маркази маъмурияти депортация қилинаётганларнинг яқинлари олиб келаётган озиқ-овқат маҳсулотларини қабул қилишни кескин чеклаб қўйган. Улар маҳаллий маъмурият муҳожирларни депортация қилиб юбориб, марказ бирдан бўшаб қолиши мумкинлигидан ва ишсиз қолишдан қўрқиб ярим йиллаб мигрантларни сақлаётганини тахмин қилди.\n- Бугун беш кун бўлди голодовкада ўтирганимизга, ҳеч нарса еганимиз йўқ. Директор келиб, “ФМСдан таҳдид қилган ходимни ишдан ҳайдадик!”, деяпти. Мен уларга ишонмайман – бири-бирини ишдан ҳайдамайдику. Биз қайси куни уйга жўнатилишимиз айтилишини талаб қилаяпмиз – ҳар ҳафта “Кетасизлар!”, деб ваъда берилаяпти! Уйдагиларни ҳар ҳафта ишонтириб ётибмиз. Устига-устак “обезьяна” деб ҳақорат қиляпти. Магазиндан олиб келинган продукталарни қўйишни сўраймиз, дея бор талаблари шу эканини билдирди Отабек Озодлик билан суҳбатда.\nСуҳбатдошнинг айтишига кўра, бирор расмий идора вакили ёки консулликдан улардан ҳол-аҳвол сўраб бирор одам келмагинини билдирди.\nПсков Реадмиссия марказида сақланаётган Отабек билан суҳбат\nШунингдек, Отабек қўшни камерада сурхондарёлик бир аёл беш нафар фарзанди билан қолаётганини маълум қилди. Псков махсус приёмнигида Дилором Тоғаева ўз хоҳиши билан ўтган йилнинг октябрь ойидан буён қолаётганини Озодлик олдинроқ хабар берган эди.\nАйтиш жойизки, 2014 йилнинг 28 декабрида Псковдаги хориж фуқароларини сақлаш марказини вилоят болалар омбудсмани Дмитрий Шахов бориб кўздан кечирган. Беш нафар вояга етмаган Ўзбекистон фуқароларининг марказда сақланиши устидан тушган шикоятга ҳуқуқ фаоли “Вояга етмаган хориж фуқароларига болалар ҳуқуқлари соҳасидаги халқаро стандартлар асосида барча шароитлар яратилгани”га гувоҳлик берди.\nОзодлик Псков шаҳридаги Реадмиссия қилинаётган хориж фуқароларини сақлаш маркази директори Палагин Александр Николаевичга қилган расмий мурожаати жавобсиз қолди. Идора раҳбари телефон гўшагини кўтарган ходима депортация маркази директори ва унинг барча ўринбосарлари “ФМСга йиғилишга” кетганини билдирди.\nОзодлик Псковдаги хориж фуқароларини сақлаш марказидаги вазиятни кузатишни давом этади.


Судланган суд ижрочисига Тожикистонда тақиқланган 24-гуруҳ билан ҳамкорлик қилишда янги айбловлар қўйилмоқда\nХатлон вилоятининг адвокати ва илгари саккиз ярим йилга озодликдан маҳрум қилинган собиқ суд ижрочиси, энди «экстремистик гуруҳлар билан ҳамкорликда» айбланмоқда.\nСаиднуриддин Шамсиддиновга қарши жиноят иши Хатлон вилояти прокуратураси ва Миллий хавфсизлик давлат қўмитасининг Хатлон вилояти бўйича бошқармаси томонидан тергов қилинмоқда. Расмийлар иш юзасидан изоҳ бермайдилар. Собиқ адвокатнинг қариндошлари улар Тожикистонда фаолияти тақиқланган «Гуруҳ 24» билан ҳамкорликда гумон қилинаётганини айтмоқдалар, аммо бунга асос йўқ деб ҳисоблашади.\nСаиднуриддин Шамсиддинов 2020 йил охирида Тожикистон Жиноят кодексининг етти моддаси, шу жумладан ноқонуний ер олди-сотди, фирибгарлик ва била туриб ёлғон маълумот тарқатишда айбдор деб топилди. Шамсиддиновнинг қариндошлари ҳали ҳам адвокат адолат учун курашда унинг танқидлари учун пул тўлаганига амин.\nУ Душанбедаги ахлоқ тузатиш колониясида сақланмоқда, у ерда судланган ҳуқуқ-тартибот ходимлари жазони ўташмоқда. Энди унга нисбатан Тожикистон Жиноят кодексининг 307-моддаси 1-қисми билан янги жиноий иш қўзғатилди.\n307-модданинг 1-қисми «Экстремистик фаолиятга даъват қилиш» уч йилдан беш йилгача озодликдан маҳрум қилишни назарда тутади ва агар бу чақириқлар оммавий ахборот воситалари ёки Интернетдан фойдаланилган бўлса, улар беш йилдан ўн йилгача озодликдан маҳрум қилиш билан жазоланади.\nХатлон вилояти прокуратураси терговчиларидан бири 7 июнь куни берган интервьюсида уларнинг илтимосига биноан Миллий хавфсизлик давлат қўмитасининг вилоят бошқармаси янги очилган фактлар бўйича текширув олиб бораётганини айтди: «Жиноят иши 16 апрель куни қайта тикланди ва унинг тергови июнь ойининг ўрталарига қадар давом этади. Терговни амалга ошириш учун Шамсиддинов қамоқдан Бўхтардаги тергов изоляторига ўтказилади.»\nСуҳбатдошимиз Шамсиддинов айнан нимада айбланаётганини тушунтирмади. Сайднуриддиннинг укаси Қамариддин Шамсиддинов 7 июнь куни айтишича, терговчилар уни акасининг Тожикистонда тақиқланган «Гуруҳ 24» билан ҳамкорлиги тўғрисида сўроқ қилишган.\n«Терговчи менга YouTube ва бошқа ижтимоий тармоқлардаги видеофильмларни намойиш қилди ва Саиднуриддин шу йилнинг январь ойида» Гуруҳ 24 «ва payom.net аъзолари билан боғланиб, ўзининг жиноий иши тергов қилинаётганидан норозилигини билдирди. Мен унга жавобан фақат Озоди радиоси тергов жараёни ва суд ҳукми ҳақида ёзган деб жавоб бердим. Аммо у менинг тушунтиришларимга ишонмади ва ишнинг барча материалларини яна бир бор ўрганиб чиқиб, кейин мени ёнига чақиришини айтди», — деди Қамариддин.\n2012 йилда ташкил этилган «Гуруҳ 24» 2014 йилда Тожикистон Олий судининг қарори билан экстремистик ташкилот деб эълон қилинди ва унинг фаолияти Тожикистонда тақиқланди. «Гуруҳ 24» раҳбарлари ва унинг чет элдаги тарафдорлари ушбу қарорни сиёсий қарор деб билишади.\nСаиднуриддин Шамсиддиновнинг адвокати Файзи Оли, унинг мижози қамоқдан у билан телефон орқали боғланганлигини ва у ҳеч қачон «Гуруҳ 24» билан алоқа қилмаганлигини айтди.\nИлгари суд ижрочиси, кейин адвокат бўлиб ишлаган Саиднуриддин Шамсиддинов уч йил олдин Озоди радиосига ўз иши ҳақида гапириб берган.\nКейин у ўз хатида Тожикистон Президентининг веб-сайтига қилган мурожаатидан сўнг Вахш туман прокуратураси ходимлари уни «муомалага киритганини» ва ерни ноқонуний сотишда айблаганлигини ёзган. Гарчи, у таъкидлаганидек, «у буларнинг ҳеч бирини қилмаган».\nПрокуратура ва Шамсиддиновнинг жиноят иши бўйича судьяси бир неча бор тергов адолатли ўтганини ва иккинчисининг айби тўлиқ исботланганлигини таъкидладилар.


Кузги шудгорни сифатли ўтказиш бўйича тавсиялар » Навоий вилояти қишлоқ ва сув хўжалиги бошқармаси\nБош саҳифа » Мавсумий тавсиялар » Кузги шудгорни сифатли ўтказиш бўйича тавсиялар\nКузги шудгорни сифатли ўтказиш бўйича тавсиялар\n1-11-2017, 13:04 | Мавсумий тавсиялар\nОта-боболаримиз «Кузги шудгор – бошқаси бекор», «Ер ҳайдасанг куз ҳайда, куз ҳайдамасанг юз ҳайда», деб бекорга айтишмаган. Зеро, экинлардан мўл ҳосил етиштиришда кузги шудгорлашнинг аҳамияти катта.\nФермер, агроном ва механизаторлар мазкур агротехник талабларни тўла қондирилиши учун қуйидаги тадбирларни сифатли бажарилишига алоҳида эътибор беришлари лозим.\nЕрларни ҳайдовга тайёрлаш. Далалар ғўзапоя ва бошқа ўсимлик қолдиқларидан тозаланиши, суғориш ариқлари текисланиши ва тупроққа зарур миқдордаги маҳаллий ва минерал ўғитлар солиниши керак. ўўзапояларни юлишда КВ-4,0 ва КВ-3,6 юлгичлардан, уларни майдалаб далага сочиб юборишда эса КИ-1,2 ва КИ-1,8 каби махсус майдалагичлардан фойдаланилади. Маҳаллий ўғитларни солишда РТО-4, РОУ-6, минерал ўғитларни сепишда эса 1-РМГ-4, РУМ-5, НРУ-0,5, РМС-6 машиналар ишлатилади. Далаларни кўп йиллик илдизпояли бегона ўтлардан тозалаш учун тупроқ қатламлари ағдаргичлари олинган плуглар билан 18–20 см чуқурликда юмшатилади, тупроқ ичидаги ва юзасидаги илдизлар чизел, култиватор ва бороналар билан йиғиб олинади. Уларнинг ишчи органларига ўралиб қолган ўтлар даланинг охирида қўл билан тозалаб олиниши шарт, акс ҳолда ўтлар ерга тушиб, бутун далага тарқалиб кетади. Шўра, итузум, курмак каби бир йиллик ва ажриқ, ғумай, қўйпечак сингари кўп йиллик бегона ўтларга қарши курашда рухсат этилган гербицидлардан фойдаланилади. Гербицид эритмаси шудгорлашдан олдин ОВХ-600 ёки VP-1 вентиляторли пуркагич ёрдамида сепилади.\nТупроқнинг намлиги 16–18 фоиз атрофида бўлиши керак: палахсалар яхши майдаланади, плугнинг ишчи органларига ёпишмайди, ёнилғи сарфи камаяди ва иш унуми ошади. Тупроқ нами етарли бўлмаса, далани суғориш талаб этилади.\nПлугларни ишга тайёрлаш ва созлаш. Ерни сифатли ҳамда тежамли шудгорлаш учун ҳайдов агрегати албатта иш олди кўригидан ўтказилиши лозим. Плуг текис майдончага қўйилади, барча иш органларининг мавжудлиги, лемех тиғларининг ўткирланганлиги ва майдонча юзасига параллелиги ҳамда бирдек тегиб туриши, корпусларнинг баландликлари, улар орасидаги масофаларнинг бир хиллиги ва дала тахталарининг ҳаракат йўналишига параллеллиги текшириб кўрилади. Бунда лемехнинг учи майдончадан кўпи билан 10 мм кўтарилиб туриши мумкин, холос.\nЛемехларнинг шакли ва ўлчамлари андоза билан текширилади: бунда лемех тиғининг узунлиги андоза ўлчамларидан 15 мм, елкасининг узунлиги 10 мм ва лемехнинг эни 5 мм гача катта ёки кичик бўлиши мумкин; ағдаргич ва лемехнинг дала томонидаги четлари битта вертикал текисликда ётиши лозим. Ағдаргич дала четининг юқориги нуқтаси эгат томонга кўпи билан 10 мм оғиши мумкин. Лемехнинг ағдаргич билан туташган жойида кўпи билан 1 мм тирқиш бўлишига йўл қўйилади; шу жойда лемех ағдаргичдан кўпи билан 2 мм кўтарилиб турилиши мумкин; ағдаргичнинг лемехдан кўтариб турилишига йўл қўйилмайди. Бу шартлар бажарилмаса, корпусга тупроқ ёпишиб, плугнинг тортишга қаршилиги ошади. Қўлбола лемех ёки ағдаргични ишлатиш мумкин эмас!\nИкки ярусли ПЯ-3-35, ПД-4-45, ПНЯ-4+1-45 плугларда уларнинг юқориги ярус корпуслари пастки ярус корпусларига нисбатан 45–55 см олдинга ва плуг рамаси бўйлама брусларининг чап томонига жойлаштирилиши даркор. Ҳайдов чуқурлиги 30 см бўлганда юқориги ярус корпуслари пастки, 30 см дан кўп бўлса юқориги ҳолатга ўрнатилади.\nПН-4-35, ПЛН-5-35, ЛД-100 русумли плугларда чимқирқар асосий корпусдан 25–30 см олдинда туриши, унинг ҳайдаш чуқурлиги 10–12 см оралиқда бўлиши керак.\nТиркама ПЯ-3-35 плугларда ҳайдаш чуқурлиги уларнинг дала механизми штурвалини айлантириб, ўрнатма плугларда эса таянч ғилдирагини баландлик бўйича силжитиб созланади.\nПлуг рамаси дала юзига параллел ҳолда жойлашиши керак. Бунга осма плугларда тракторнинг осиш қурилмасини тўғри созлаш йўли билан эришилади. Раманинг бўйлама оғиши осиш қурилмасининг юқориги марказий тортқисини узайтириб ёки қисқартириб, кўндаланг оғиши эса пастки бўйлама тортқилар кашаклари узунлигини ўзгартириб ростланади.\nТиркама плугларда раманинг бўйлама текисликка параллелиги плуг тортқисини пасайтиргичларга тўғри улаш, кўндаланг текисликка параллелиги эса плуг эгат ғилдирагини кўтариш ёки тушириш йўли билан созланади.\nКорпуслари айланадиган плуглардан фойдаланилса, бутун пайкал бўйлаб тупроқни бир хил чуқурликда ва бир текис ҳайдалишига, бегона ўтлар ва ўсимлик қолдиқларини чуқур кўмилишига эришилади.\nҲайдовни ташкил этиш қоидалари. Ерларни ПЯ-3-35, ПД-4-45, ПНЯ-4+1-45, ПН-4-45, ПЛН-5-35 плуглари билан ҳайдашдан олдин дала кенглиги 40–50 метрли тахталарга бўлинади ва ҳар қайси тахтада агрегатнинг иш йўли белгилаб чиқилади.\nТахталар ичкарига ёки ташқарига ағдариб ҳайдалиши мумкин. Ичкарига ағдариб ҳайдашда шудгорлаш тахтанинг ўртасидан бошланиб, даланинг охирига етганда плуг ўнг томонга бурилади ва тупроқ биринчи ҳайдалган томонга ағдарилади. Тахтанинг ўртасида марза (пушта) ҳосил бўлади. Кейинги ҳайдашлар шу йўсинда давом эттирилиб, тупроқ ҳамма вақт пушта томонга ағдарилади.\nТашқарига ағдариб ҳайдашда плуг тахтанинг ўнг чеккасидан бошлаб, охирига етганда чапга айланади ва тахтанинг чап чеккасини ҳайдашни давом эттиради. Шу тариқа агрегат тахта ўртасига яқинлашади ва эгат ҳосил бўлади.\nИчкарига ағдариб ҳайдаш учун агрегатнинг биринчи ўтишида плугнинг биринчи корпуси дала юзига сирпаниб юрадиган, охирги корпуси эса белгиланган чуқурликда ишлайдиган этиб ростланади. Агрегатнинг иккинчи ўтишида биринчи корпус ҳам белгиланган чуқурликда ишлайди ва у биринчи ўтишда охиргидан олдинги корпус юрган издан юргизилади. Учинчи ўтишда ер одатдагидек ҳайдалади.\nЕр айланма плуглар билан ҳайдалганда дала тахталарга бўлинмайди, чунки уларнинг корпуслари ўнгга ва чапга ағдарадиган бўлганлиги учун дала бир чеккадан ҳайдалаверади.\n«Магнум» тракторлари ЛД-100 плуглар билан ишлатилганда биринчи корпус қамров кенглигини тракторнинг орқанги ғилдираклари орасидаги масофани ўзгартириб ҳам тўғрилаш мумкин. Бу плуг тракторни дала ёки ҳайдов томонга тортишини созлайдиган қурилма билан жиҳозланган. Агар иш жараёнида трактор дала томонга тортса ушбу қурилма винти узайтирилади, ҳайдов томонга тортганда эса калтайтирилади.\nЕрларни икки ярусли плуглар билан шудгорлаш қўйилган агротехника талабларига тўла жавоб беради, чунки бундай плуглар тупроқ ҳайдов қатламини икки қисмга (ярусга) ажратиб ва улар ўринларини алмаштириб ағдаради: юқориги унумдор, озиқа моддаларга бой қисм пастга, озиқа моддалари қашшоқлашган унумсиз пастки қисм тепага ағдарилади. Бунда солинган ўғитлар, ўсимлик қолдиқлари, бегона ўтлар ва уларнинг уруғларини чуқур кўмилиши таъминланади. Икки ярусли плуглар билан шудгор қилинган далаларда бегона ўтларнинг униб чиқиши 2–3 баравар камаяди, пахта ҳосилдорлиги гектарига 2–3 центнерга ошади.\nКам унум, қум ва шағал қатлами мавжуд ерларда ҳайдов чуқурлиги шундай танланиши керакки, токи бунда қум билан шағал ер бетига ағдарилиб чиқмайдиган бўлсин.\nМаълумотни таҳрирлади: info - 1-11-2017, 20:03\nСабаби: Esanov Nurbek Adil o'g'li\nКузги бошоқли дон экинларини агротехникаси юзасидан тавсиялар\nКузги буғдойдан юқори ва сифатли дон ҳосили олишнинг асосий омиллари – бу уруғ экиш...\nЕР ҲАЙДАСАНГ - КУЗ ҲАЙДА(19.09.2014)\nЕрларни кузда шудгорлашнинг ўзига хос афзалликлари бор....


Афғонистон ва Тожикистон ҳукуматлари наркобизнесга қарши ҳамкорликда кураш олиб боришга келишишдилар.\nБу ҳақда Афғонистон мудофаа вазири Муҳаммад Фаҳим бугун Душанбега қилган ташрифи якунида маълум қилди. Аммо Муҳаммад Фаҳим Тожикистон президенти Эмомали Раҳмонов таклиф қилган айни ҳамкорлик дастури ҳақида батафсил тўхталмади.\nАфғонистон опиум ва героин ишлаб чиқариш бўйича дунёда биринчи ўринни эгалламоқда. Тожикистон-афғонистон чегарасида жойлаштирилган россия чегара қўшинлари сўнгги олти ой давомида наркотик контрабандачиларидан 5 тоннадан ортиқ героин мусодара қилганлар.


Қўниш модулини йўқотганига қарамай, «Чандраян 2» миссияси ўз ишини давом эттиради\n7 Сен 2019 1603\nҲиндистоннинг космик тадқиқотлар ташкилотининг хабар беришича, миссиянинг фақат 5 фоизи йўқотилган.\nҲиндистоннинг «Чандраян 2» номли Ой миссияси «Викрам» қўниш модулининг йўқотилганига қарамай, Ернинг табиий йўлдошини ўрганиш бўйича тадқиқот ишларини давом эттиради. Ҳиндистоннинг космик тадқиқотлар ташкилоти (ISRO) экспертларининг журналистларга айтишича, ушбу миссияни омадсиз, деб баҳолаб бўлмайди. Негаки, ушбу орбитал аппарат Ой устида яна бир йил давомида парвоз қилади, дея хабар беради РАТА-ТАСС.\n«Ушбу миссиянинг фақат беш фоизи - «Викрам» қўниш модули ва «Прагьян» ойдаюрари йўқотилган. Аммо тўқсон беш фоиз соз «Чандраян 2» орбитал аппарати Ой орбитасида ўз фаолиятини давом эттирмоқда», дея ISRO вакилларининг NDTV телеканалига айтган гаплари келтирилади.\nКосмик идора вакилининг таъкидлашича, ойдаюрар Ернинг табиий йўлдошида фақат 14 кун ишлаши, аммо орбитал аппарат эса бир неча ой давомида Ойни ўрганиши ва суратга тушириши лозим бўлган. Шунингдек, режага кўра, «Чандраян 2» ҳам суратга олади ва Ой юзасига туширилган аппарат олган суратларни ISROга жўната олади. Бу эса у ерда аслида нима содир бўлганини англашга ёрдам бериши аниқ.\nISRO мутахассисларининг айтишича, Ҳиндистон илк марта бошқа самовий жисмга аппаратни қўндиришга ҳаракат қилган ва бундан олинган тажриба эса келгуси миссияларда, жумладан, Марсга парвозда ҳам, жуда қўл келиши мумкин.


Аёл кишининг намозда луқма бериши ҳақида\nBy Шайх Саидаҳмад Нуриддин on 05/05/2016 12 НАМОЗ ФАТВОЛАР\nУйимиз масжиддан анча узоқ бўлгани учун эр-хотин бирга намоз ўқиймиз. Турмуш ўртоғим имом бўлиб ўқиётганда қироатда хато қилсалар ёки эсдан чиқарсалар мен уларга луқма ташлаб, эслатишим жоизми?\nАёл киши эри ёки маҳрамларидан бирига намозда луқма бериши жоиз. Бироқ бу ҳолатда унинг овозини эшитадиган бегона эркаклар бўлмаслиги керак. Саҳл ибн Саъд ас-Соидий розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам шундай дейдилар: “…Кимда ким намозида бирон иш содир бўлса (масалан, имоми хато қилса, ёки бирон кимсани хатардан огоҳлантириш зарурати туғилса ёхуд эшик тақиллаб қолса) тасбеҳ айтсин. Зеро, тасбеҳ айтса, унга эътибор қаратилади. Қарсак чалиш аёлларгагина хосдир” [Бухорий: 652, Муслим: 421].\nҲофиз Ибн Ҳажар роҳимаҳуллоҳ айтади: “Эркаклар аёл кишининг товушини эшитиб хаёли бўлинмаслиги учун аёл ҳар қандай ҳолатда намозда товушини пасайтиришга буюрилган. Шу боис улар намозда тасбеҳ айтишдан қайтарилди. Эркаклар эса қарсак чалишдан қайтарилдилар. Чунки қарсак аёлларга хос ишдир” [“Фатҳул Борий”, 3/77].\nИбн Абдулбар роҳимаҳуллоҳ шундай дейди: “Айрим уламоларнинг айтишича, аксар аёлларнинг овози майин бўлгани сабаб уларга тасбеҳ айтиш макруҳ саналди ва қарсак чалиш жоиз қилинди. Негаки, кўпинча аёл киши ўз товуши билан бирга намоз ўқиётган (номаҳрам) эркаклар эътиборини жалб қилади” [“Тамҳид”, 21/108].\nЗаркаший роҳимаҳуллоҳ айтади: “Уламолар аёл киши (намозда бирон иш содир бўлса) қарсак чалади, дейишган. Шубҳа йўқки, бу ҳукм номаҳрам эркаклар иштирокида ўқилган намозга хос. Шунга кўра, жамоат фақат аёллардан иборат бўлса ёки аёл фақат маҳрамлари билан намоз ўқиса, бу ҳолатда худди уларни ҳузурида овоз чиқариб қироат қилиши жоиз бўлганидек, тасбеҳ айтиши ҳам жоиздир” [“Муғнил муҳтож”, 1/418], валлоҳу аълам.\nAvvalgi maqolaҚодиёнийлар пешвоси (давоми)\nKeyingi maqola Қимматбаҳо қоғозлар закоти